               IL-KUMMISSJONI EWROPEA
            Brussell, 29.4.2016
            COM(2016) 237 final
            2016/0126(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni Ewropea, ta’ Ftehim bejn l-Istati Uniti tal-Amerika u l-Unjoni Ewropea dwar il-protezzjoni tal-informazzjoni personali relatata mal-prevenzjoni, l-investigazzjoni, id-detezzjoni u l-prosekuzzjoni ta’ reati kriminali

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-objettivi tagħha

                  F'Novembru 2006, ġie stabbilit Grupp ta’ Kuntatt ta’ Livell Għoli ("HLCG"), magħmul minn uffiċjali għolja mill-Kummissjoni, mill-Presidenza tal-Kunsill u mid-Dipartimenti tal-Ġustizzja tal-Istati Uniti, mis-Sigurtà Interna u mill-Istat, biex jesplora modi li jippermettu lill-UE u lill-Istati Uniti biex jaħdmu aktar mill-qrib u b’mod effiċjenti fl-iskambju ta’ informazzjoni dwar l-infurzar tal-liġi, filwaqt li jkun żgurat li l-protezzjoni tad-dejta personali u l-privatezza jkunu ggarantiti. Il-konklużjoni li ntlaħqet fir-rapport finali tal-HLCG ta' Ottubru 2009
                     1
                   kienet li ftehim internazzjonali vinkolanti kemm għall-UE kif ukoll għall-Istati Uniti biex japplikaw prinċipji komuni għall-protezzjoni tad-dejta għat-trasferimenti tad-dejta transatlantiċi fil-qasam tal-infurzar tal-liġi kienet l-aħjar għażla: din tkun toffri vantaġġ li tistabbilixxi l-prinċipji fundamentali tal-privatezza u l-protezzjoni tad-dejta personali effettivi li jirregolaw kull skambju ta’ informazzjoni dwar l-infurzar tal-liġi u tipprovdi l-ogħla livell ta’ ċertezza tad-dritt.

                  Fit-3 ta’ Diċembru 2010, il-Kunsill adotta Deċiżjoni li tawtorizza lill-Kummissjoni tiftaħ negozjati dwar ftehim bejn l-Unjoni Ewropea u l-Istati Uniti tal-Amerika dwar il-protezzjoni ta’ dejta personali meta din tiġi trasferita u proċessata għall-finijiet ta' prevenzjoni, investigazzjoni, detezzjoni jew il-prosekuzzjoni ta’ reati kriminali, inkluż it-terroriżmu, fil-qafas tal-kooperazzjoni tal-pulizija u l-kooperazzjoni ġudizzjarja f'materji kriminali (minn hawn’ il quddiem imsejjaħ il-"Ftehim Komprensiv ")
                     2
                  .

                  Fit-28 ta’ Marzu 2011, il-Kummissjoni fetħet in-negozjati. Fit-8 ta’ Settembru 2015, il-Partijiet inizjalaw it-test.

                  Il-Ftehim Komprensiv jistabbilixxi (għall-ewwel darba) qafas komplut ta’ prinċipji u salvagwardji għall-protezzjoni tad-dejta meta informazzjoni personali
                     3
                   tiġi trasferita għal skopijiet ta’ infurzar tal-liġi kriminali bejn l-Istati Uniti, minn naħa waħda, u l-UE u l-Istati Membri tagħha min-naħa l-oħra. L-objettiv doppju huwa li jiġi żgurat livell għoli ta’ protezzjoni tad-dejta biex b’hekk tissaħħaħ il-kooperazzjoni bejn il-Partijiet. Filwaqt li mhuwiex fih innifsu l-bażi ġuridika għal kull trasferiment ta’ informazzjoni personali lill-Istati Uniti, il-Ftehim Komprensiv jissupplimenta, fejn meħtieġ, is-salvagwardji tal-protezzjoni tad-dejta fi ftehimiet eżistenti jew futuri tat-trasferiment tad-dejta jew id-dispożizzjonijiet nazzjonali li jawtorizzaw trasferimenti bħal dawn.

                  Dan jirrappreżenta titjib sostanzjali meta mqabbel mas-sitwazzjoni preżenti fejn informazzjoni personali qed tiġi ttrasferita lejn l-Atlantiku abbażi ta’ strumenti legali (ftehimiet internazzjonali jew liġijiet domestiċi) li ġeneralment ma jinkludux dispożizzjonijiet dwar il-protezzjoni tad-dejta jew jinkludu biss dawk li huma dgħajfa.

                   •
                        Konsistenza mad-dispożizzjonijiet politiċi eżistenti fil-qasam ta’ politika

                  Il-Ftehim Komprensiv se jsaħħaħ il-protezzjonijiet mogħtija lil kull dejta personali ta’ suġġetti tad-dejta fl-UE meta tiġi skambjata mal-Istati Uniti għal skopijiet ta’ infurzar tal-liġi kriminali. Billi jistabbilixxi qafas komprensiv ta’ garanziji għall-protezzjoni tad-dejta, il-Ftehim se jikkomplementa l-ftehimiet eżistenti (kemm dawk bilaterali bejn l-Istati Membri u l-Istati Uniti kif ukoll dawk UE-U.S.) li fuq il-bażi tagħhom tintbagħat id-dejta personali lejn l-Istati Uniti għal skopijiet ta’ infurzar tal-liġi, meta u fil-każijiet li ma jkollhomx il-livell meħtieġ ta’ protezzjonijiet u salvagwardji.

                  Barra minn hekk, il-Ftehim se jipprovdi “xibka ta’ sigurtà” għal ftehimiet futuri bejn l-UE jew l-Istati Membri u l-Istati Uniti li tkun tikkorrispondi għal-livell minimu ta' protezzjoni meħtieġ. Din hija garanzija importanti ħafna għall-futur u qabża kbira mill-qagħda preżenti fejn is-salvagwardji, il-protezzjonijiet u d-drittijiet iridu jiġu nnegozjati mill-bidu għal kull ftehim ġdid individwali.

                  Kollox ma’ kollox, il-Ftehim Komprensiv se jġib miegħu valur miżjud sinifikanti f’dak li għandu x'jaqsam ma’ żieda fil-livell ta’ protezzjoni tas-suġġetti tad-dejta tal-UE, f’konformità mar-rekwiżiti tal-liġi primarja u sekondarja tal-UE. Għall-ewwel darba, dan se jdaħħal strument għall-protezzjoni tad-dejta li jkopri b’mod komprensiv u konsistenti t-trasferimenti ta’ dejta kollha f’żona partikolari (jiġifieri l-iskambji tad-dejta transatlantiċi fil-qasam tal-kooperazzjoni tal-pulizija u l-kooperazzjoni ġudizzjarja f’materji kriminali). Barra minn hekk, il-Ftehim Komprensiv se jissostanzja, fil-kuntest transatlantiku, ir-rekwiżiti ġenerali dwar it-trasferimenti tad-dejta internazzjonali stipulati fid-Direttiva futura dwar il-protezzjoni ta’ individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, detezzjoni jew prosekuzzjoni ta’ reati kriminali jew l-eżekuzzjoni ta’ pieni kriminali, u l-moviment liberu ta’ dik id-dejta (minn issa 'l quddiem "id-Direttiva tal-Pulizija" (Police Directive))
                     4
                   adottata fl-14 ta' April 2016. Fid-dawl ta’ dan ta’ hawn fuq, il-Ftehim Komprensiv jistabbilixxi wkoll preċedent importanti għal ftehimiet simili oħrajn possibbli ma’ sħab internazzjonali oħra.

               •Konsistenza ma' politiki oħra tal-Unjoni

                  Il-Ftehim Komprensiv huwa mistenni li jkollu impatt sinifikanti f'dak li għandu x'jaqsam mal-kooperazzjoni mal-pulizija u l-kooperazzjoni fl-infurzar tal-liġi mal-Istati Uniti. L-istabbiliment ta’ qafas komuni u komprensiv tar-regoli dwar il-protezzjoni u l-garanziji tad-dejta, għandu jippermetti lill-UE jew lill-Istati Membri tagħha, minn naħa waħda, u lill-awtoritajiet tal-infurzar tal-liġi kriminali tal-Istati Uniti min-naħa l-oħra biex jikkooperaw ma’ xulxin b’mod aktar effettiv. Barra minn hekk, huwa se jiżgura li l-ftehimiet eżistenti jkun fihom il-protezzjonijiet kollha meħtieġa. Dan se jippermetti kontinwità fil-kooperazzjoni tal-infurzar tal-liġi filwaqt li jiżgura ċertezza tad-dritt ikbar meta jsiru t-trasferimenti. Il-Ftehim se jiffaċilita wkoll il-konklużjoni ta’ ftehimiet futuri għat-trasferiment tad-dejta mal-Istati Uniti fis-settur tal-infurzar tal-liġi kriminali, peress li s-salvagwardji tal-protezzjoni tad-dejta jkunu ġew miftiehma u għalhekk ma jkollhomx għalfejn jiġu nnegozjati mill-ġdid kull darba. Finalment, l-istabbiliment ta’ standards komuni f’dan il-qasam ta' kooperazzjoni kumpless iżda ewlieni huwa kisba importanti li jista' jikkontribwixxi b’mod sinifikanti biex terġa' titrawwem il-fiduċja fil-flussi tad-dejta transatlantiċi.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika għal din il-proposta hija l-Artikolu 16 tat-TFUE, flimkien mal-Artikolu 218 (6)(a) TFUE.

               •Sussidjarjetà

                  Il-Ftehim Komprensiv jaqa’ taħt il-kompetenza esklużiva tal-UE skont l-Artikolu 3(2) TFUE. Għalhekk, il-prinċipju tas-sussidjarjetà ma japplikax.

               •Proporzjonalità

                  Il-Ftehim Komprensiv jipprevedi garanziji għall-protezzjoni tad-dejta meħtieġa skont id-Direttivi ta’ Negozjati tal-Kunsill. Dawn huma kkunsidrati bħala elementi meħtieġa biex jiġi żgurat il-livell meħtieġ ta’ protezzjoni meta d-dejta personali tiġi trasferita lil pajjiż terz, kemm skont il-Karta tad-Drittijiet Fundamentali kif ukoll skont l-acquis tal-UE li dejjem jevolvi. La lista sostanzjalment iżgħar ta’ dawn il-garanziji u lanqas strument li huwa inqas vinkolanti ma setgħu jiġu kkunsidrati bħala biżżejjed biex jipprovdu livell ta’ protezzjoni bħal dan. Għalhekk, il-proposta ma tmurx lil hinn minn dak li huwa meħtieġ sabiex jinkiseb l-objettiv ta’ politika li jiġi stabbilit qafas għall-protezzjoni tad-dejta personali meta din tiġi trasferita bejn l-Istati Uniti, minn naħa waħda, u l-Unjoni Ewropea u l-Istati Membri tagħha, min-naħa l-oħra, fil-kuntest tal-infurzar tal-liġi.

               •L-għażla tal-istrument

                  L-istabbiliment ta’ qafas vinkolanti għall-protezzjoni tad-dejta personali, li se jikkomplementa l-ftehimiet eżistenti u jikkostitwixxu bażi għal ftehimiet futuri, jista' jiġi żgurat biss permezz ta’ ftehim internazzjonali konkluż bejn l-UE u l-Istati Uniti.

                  Barra minn hekk, kif enfasizzat fir-rapport tal-HLCG ta’ Ottubru 2009, ftehim internazzjonali jipprovdi l-ogħla livell ta’ ċertezza tad-dritt.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •L-evalwazzjonijiet ex-post/il-kontrolli tal-idoneità tal-leġiżlazzjoni eżistenti

                  Ma japplikax.

               •Konsultazzjonijiet mal-partijiet ikkonċernati

                  Il-Kummissjoni rrapportat b’mod regolari kemm verbalment kif ukoll bil-miktub lill-kumitat speċjali maħtur mill-Kunsill dwar il-progress tan-negozjati. Il-Parlament Ewropew ġie infurmat b’mod regolari, permezz tal-Kumitat tiegħu għal-Libertajiet Ċivili, il-Ġustizzja u l-Intern (LIBE), kemm verbalment kif ukoll bil-miktub.

               •Il-ġbir u l-użu tal-kompetenzi

                  Din l-inizjattiva timplementa d-direttivi ta’ negozjati tal-Kunsill tat-3 ta’ Diċembru 2010.

               •Valutazzjoni tal-impatt

                  Ma kien hemm bżonn l-ebda valutazzjoni tal-impatt. Il-Ftehim propost huwa skont id-direttivi ta’ negozjati tal-Kunsill.

               •Idoneità regolatorja u simplifikazzjoni

                  Ma japplikax.

               •Drittijiet fundamentali

                  Id-dispożizzjonijiet tal-Ftehim Komprensiv jimmiraw għall-protezzjoni tad-dritt fundamentali għall-protezzjoni tad-dejta personali u d-dritt għal rimedju effettiv u għal proċess ġust, kif minqux, rispettivament, fl-Artikolu 8 u fl-Artikolu 47 tal-Karta tad-Drittijiet Fundamentali tal-Unjoni Ewropea.

               4.L-IMPLIKAZZJONIJIET BAĠITARJI

                  Il-ftehim propost ma għandu l-ebda implikazzjoni baġitarja.

               5.ELEMENTI OĦRA

               •Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rapportar

                  L-implimentazzjoni mill-Istati Membri se tkun meħtieġa, iżda l-ebda bidliet kbar fil-liġijiet ma huma mistennija minħabba li d-dispożizzjonijiet sostantivi tal-Ftehim Komprensiv jirriflettu fil-biċċa l-kbira regoli li diġà huma applikabbli għall-awtoritajiet nazzjonali u tal-UE skont il-liġi tal-UE u/jew il-liġi nazzjonali.

               •Spjegazzjoni dettaljata tad-dispożizzjonijiet speċifiċi tal-proposta

                  Il-Ftehim Komprensiv, f'konformità mad-direttivi ta' negozjati tal-Kunsill, ikopri ħames kategoriji ta' dispożizzjonijiet: (i) dispożizzjonijiet orizzontali; (ii) prinċipji u salvagwardji tal-protezzjoni tad-dejta; (iii) drittijiet individwali; (iv) aspetti li għandhom x'jaqsmu mal-applikazzjoni tal-Ftehim u mas-sorveljanza; u (v) dispożizzjonijiet finali.

                  (i)
                        Id-dispożizzjonijiet orizzontali

                  (i) L-għan tal-Ftehim (Artikolu 1)

                  Biex jinkiseb l-għan tal-ftehim, (jiġifieri li jkun żgurat livell għoli ta’ protezzjoni ta’ informazzjoni personali u biex tittejjeb il-kooperazzjoni fil-qasam tal-infurzar tal-liġi), il-Ftehim Komprensiv jistabbilixxi qafas għall-protezzjoni ta’ informazzjoni personali meta din tiġi trasferita bejn l-Istati Uniti, minn naħa waħda, u l-UE jew l-Istati Membri tagħha, min-naħa l-oħra, għall-prevenzjoni, l-investigazzjoni, id-detezzjoni jew il-prosekuzzjoni ta’ reati kriminali, inkluż it-terroriżmu. Ir-referenza għall-kunċett ta’ “prevenzjoni, detezzjoni, investigazzjoni u prosekuzzjoni ta’ reati kriminali” (minn issa 'l quddiem imsejħa kollettivament bħala “infurzar tal-liġi”) tiżgura li dan il-Ftehim ikun kompatibbli mal-arkitettura tal-acquis tal-UE attwali u futura dwar il-protezzjoni tad-dejta (b’mod partikolari, id-distinzjoni bejn ir-Regolament dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (“Regolament Ġenerali dwar il-Protezzjoni tad-Dejta”
                     5
                  ) u mad-“Direttiva tal-Pulizija” fir-rigward ta’ kopertura rispettivi tagħhom).

                  Billi jispeċifika li l-Ftehim Komprensiv fih innifsu m’għandux ikun il-bażi ġuridika għal xi trasferiment ta’ tagħrif personali u li l-bażi ġuridika (separata) għandha dejjem tkun meħtieġa, l-Artikolu 1 jagħmilha ċara wkoll li l-Ftehim Komprensiv huwa ftehim ġenwin dwar id-dritt fundamentali li jistabbilixxi sett ta’ salvagwardji u protezzjonijiet li japplikaw għal dawn it-trasferimenti.

                  (ii) Definizzjonijiet (Artikolu 2)

                  It-termini ewlenin tal-Ftehim Komprensiv huma definiti fl-Artikolu 2. Id-definizzjonijiet ta’ “informazzjoni personali”, “l-ipproċessar ta’ informazzjoni personali”, “Partijiet”, “Stat Membru” u “Awtorità Kompetenti” huma sostanzjalment konformi ma’ kif dawn il-kunċetti diġà ġew definiti fi ftehimiet oħra UE-U.S. u/jew fl-acquis tal-UE dwar il-protezzjoni tad-dejta.

                  (iii) Il-kamp ta' applikazzjoni tal-Ftehim (Artikolu 3)

                  L-Artikolu 3 tal-Ftehim Komprensiv jiddefinixxi l-kamp ta’ applikazzjoni ta’ dan il-Ftehim Komprensiv. Se jiżgura li l-protezzjonijiet u s-salvagwardji previsti fil-Ftehim Komprensiv japplikaw għall-iskambji kollha tad-dejta li jsiru fil-kuntest ta' kooperazzjoni transatlantika għall-infurzar tal-liġi f'materji kriminali. Dan jinkludi trasferimenti abbażi ta’ liġijiet nazzjonali, ftehimiet UE-U.S. (eż. it-Trattat ta’ Assistenza Legali Reċiproka UE-U.S.), ftehimiet bejn l-Istati Membri u l-U.S. (eż. Trattati dwar l-Assistenza Legali Reċiproka, Ftehimiet dwar it-Tkattir tal-Kooperazzjoni fil-Prevenzjoni u t-Taqbida kontra l-Kriminalità Serja u Ftehimiet jew Arranġamenti ta' Informazzjoni dwar Skrining Terroristiku), kif ukoll ftehimiet speċifiċi li jipprovdu għat-trasferiment ta’ dejta personali minn entitajiet privati għal skopijiet ta’ infurzar tal-liġi (eż. taħt il-Ftehim UE-U.S. dwar ir-Reġistru tal-Ismijiet tal-Passiġġieri
                     6
                   ("PNR") u l-Programm dwar ir-Rintraċċar tal-Finanzjament tat-Terroriżmu
                     7
                   il-Ftehim ("TFTP")). Il-kamp ta’ applikazzjoni huwa mfassal fuq “bażi ta' trasferiment tad-dejta", jiġifieri t-trasferiment ta’ dejta jkopri, fil-prinċipju, it-trasferimenti kollha tad-dejta għal skopijiet ta’ infurzar tal-liġi kriminali bejn l-UE u l-Istati Uniti, irrispettivament minn nazzjonalità jew il-post ta’ residenza tas-suġġett tad-dejta kkonċernat.

               Il-Ftehim Komprensiv mhux se jkopri t-trasferimenti ta’ dejta personali (jew forom oħra ta’ kooperazzjoni) bejn l-Istati Uniti tal-Amerika u l-awtoritajiet tal-Istati Membri responsabbli biex jissalvagwardjaw is-sigurtà nazzjonali.

                  (iv) Non-diskriminazzjoni (Artikolu 4)

                  L-Artikolu 4 jipprevedi li kull Parti timplimenta l-Ftehim Komprensiv mingħajr ebda diskriminazzjoni arbitrarja jew mhux ġustifikabbli bejn iċ-ċittadini tagħha stess u dawk tal-Parti l-oħra.

                  Dan l-Artikolu jikkumplimenta u jsaħħaħ dispożizzjonijiet oħrajn tal-Ftehim (b’mod partikolari, artikoli li jipprovdu salvagwardji lill-individwi bħall-aċċess, ir-rettifika u r-rimedju amministrattiv, ara infra), minħabba li jiżgura li ċ-ċittadini Ewropej se jibbenefikaw, fil-prinċipju, minn trattament ugwali ma’ ċittadini tal-Istati Uniti fejn tidħol l-implimentazzjoni prattika ta’ dawn id-dispożizzjonijiet mill-awtoritajiet tal-Istati Uniti.

                  (v) L-effett tal-Ftehim (Artikolu 5)

                  Fir-rigward ta’ ftehimiet eżistenti fis-seħħ bejn l-UE/l-Istati Membri u l-Istati Uniti, il-Ftehim Komprensiv se jissuplimentahom kif xieraq, jiġifieri meta u sa fejn ma jkollhomx is-salvagwardji meħtieġa għall-protezzjoni tad-dejta
                     8
                  .

                  L-implimentazzjoni effettiva tal-Ftehim Komprensiv (u b’mod partikolari tal-Artikoli tiegħu dwar id-drittijiet individwali) twassal għal preżunzjoni ta’ kompatibbiltà mar-regoli internazzjonali applikabbli għat-trasferiment tad-dejta. Din la hija awtomatika u lanqas preżunzjoni ġenerali, u bħall-preżunzjonijiet kollha, tista’ tiġi ribattuta. Ma tikkostitwixxix preżunzjoni awtomatika minħabba li l-applikazzjoni tiegħu tiddependi espressament mill-implimentazzjoni effettiva tal-Ftehim Komprensiv mill-Istati Uniti, u b’mod iktar preċiż – kif il-paragrafu 2 tal-Artikolu 5 jiċċara b'mod espliċitu – mill-implimentazzjoni effettiva tal-Artikoli dwar id-drittijiet ta’ individwi (b’mod partikolari, aċċess, rettifika, rimedju amministrattiv u ġudizzjarju). Din lanqas ma hi preżunzjoni ġenerali: Minħabba li l-Ftehim Komprensiv mhuwiex strument “awtonomu” għat-trasferimenti, tali preżunzjoni neċessarjament taħdem fuq bażi ta’ “każ b’każ”, jiġifieri billi tivvaluta jekk il-kombinazzjoni ta’ Ftehim Komprensiv u l-bażi legali speċifika għat-trasferiment jipprovdux livell ta’ protezzjoni f’konformità mar-regoli tal-UE dwar il-protezzjoni tad-dejta. Fi kliem ieħor, b'mod differenti minn konstatazzjoni tal-adegwatezza, din il-klawżola ma tipprevedix rikonoxxenza "en bloc" tal-livell ta' protezzjoni pprovdut fl-Istati Uniti bħala tali jew awtorizzazzjoni ġenerali għat-trasferimenti.

                   (ii)
                        Il-Prinċipji u s-Salvagwardji tal-Protezzjoni tad-Dejta

                  L-Artikoli deskritti hawn taħt ikopru prinċipji importanti li jirregolaw l-ipproċessar tad-dejta personali kif ukoll salvagwardji u limitazzjonijiet.

                  (i) Il-Limitazzjonijiet tal-Iskop u tal-Użu (Artikolu 6)

                  F’konformità mal-Karta tad-Drittijiet Fundamentali tal-UE u l-acquis tal-UE, l-Artikolu 6 japplika l-prinċipju tal-limitazzjoni tal-iskop lit-trasferimenti kollha tad-dejta personali koperti mill-Ftehim Komprensiv, kemm f’każ ta’ trasferimenti rigward każijiet speċifiċi kif ukoll meta l-Istati Uniti u l-UE/l-Istati Membri tagħha jikkonkludu ftehim li jawtorizza trasferimenti ta’ dejta personali f’ammonti kbar. L-ipproċessar (li jinkludi t-trasferimenti) jista’ jsir biss għal finijiet espliċiti u leġittimi fl-ambitu tal-Ftehim Komprensiv, jiġifieri l-prevenzjoni, l-investigazzjoni, id-detezzjoni jew il-prosekuzzjoni ta’ reati kriminali, inkluż it-terroriżmu.

                  Barra minn hekk, l-ipproċessar ulterjuri ta’ informazzjoni personali minn awtoritajiet oħrajn (tal-infurzar tal-liġi, awtoritajiet regolatorji jew amministrattivi) barra l-ewwel awtorità riċeventi ta’ Parti huwa permess bil-kundizzjoni li ma jkunx inkompatibbli mal-iskopijiet li għalihom din l-informazzjoni ġiet oriġinalment trasferita u li l-awtorità l-oħra tkun konformi mad-dispożizzjonijiet l-oħra kollha tal-Ftehim Komprensiv.

                  L-awtorità kompetenti li tittrasferixxi tista’ timponi wkoll kundizzjonijiet addizzjonali (eż. dwar l-użu tad-dejta) f’każijiet speċifiċi.

                  Fl-aħħar nett, informazzjoni personali għandha tiġi ipproċessata biss jekk"rilevanti direttament u mhux eċċessiva jew wiesgħa wisq fir-rigward tal-iskopijiet ta’ dan l-ipproċessar".

                  L-Artikolu 6 huwa dispożizzjoni fundamentali tal-Ftehim: huwa jiżgura l-applikazzjoni tas-salvagwardji għaċ-“ċiklu tal-ħajja” kollu kemm hu ta’ sett speċifiku ta’ dejta, mit-trasferiment oriġinali tiegħu mill-UE sal-ipproċessar tiegħu minn awtorità kompetenti tal-Istati Uniti u viċi versa, kif ukoll il-kondiviżjoni ulterjuri possibbli tiegħu ma'/l-ipproċessar tiegħu minn, awtorità oħra tal-Istati Uniti, fil-każ ta’ trasferiment tad-dejta mill-Istati Uniti lil xi awtorità kompetenti tal-UE jew ta' (wieħed mill-)Istati Membri tagħha, il-kondiviżjoni ulterjuri possibbli tiegħu ma'/l-ipproċessar tiegħu minn, awtorità oħra tal-UE jew ta’ Stat Membru ieħor.

                   (ii) Trasferiment Ulterjuri (Artikolu 7)

                  Il-limitazzjonijiet tat-trasferimenti ulterjuri stabbiliti fl-Artikolu 7 jimplikaw li f’każ li l-awtorità tal-Istati Uniti tkun bi ħsiebha tkompli tittrasferixxi d-dejta li tkun irċeviet mingħand l-UE jew xi wieħed mill-Istati Membri tagħha lejn pajjiż terz/organizzazzjoni internazzjonali li mhumiex marbuta b’dan il-Ftehim, jenħtieġ li l-ewwel jikseb l-approvazzjoni mill-awtorità tal-infurzar tal-liġi fl-UE li oriġinarjament ittrasferixxiet id-dejta lill-Istati Uniti. Din ir-regola tapplika wkoll fil-każ li l-awtorità tal-UE jew ta' wieħed mill-Istati Membri tagħha għandu l-intenzjoni jkompli jittrasferixxi d-dejta li jkun irċieva mill-Istati Uniti lejn pajjiż terz jew organizzazzjoni internazzjonali.

                  Meta tiddeċiedi li tagħti l-kunsens tagħha, l-awtorità trasferenti oriġinali jkollha tieħu in konsiderazzjoni l-fatturi rilevanti kollha, inkluż l-iskop li għalih id-dejta kienet inizjalment trasferita u jekk il-pajjiż terz jew l-organizzazzjoni internazzjonali joffrix/toffrix livell xieraq ta’ protezzjoni tad-dejta personali. Hija tista’ wkoll tissuġġetta t-trasferiment għal kundizzjonijiet speċifiċi.

                  Barra minn hekk, rigward l-Artikoli dwar il-limitazzjoni tal-iskop (ara supra l-Art. 6), il-perjodu ta’ żamma (ara infra l-Art. 12) u dejta sensittiva (ara infra l-Art. 13), dan l-Artikolu jieħu espressament inkunsiderazzjoni s-sensittività speċjali ta’ trasferiment bil-kwantità ta’ dejta ta’ persuni mhux suspettati (eż. dejta tal-PNR ta’ kull passiġġier fuq titjira, indipendentement minn kull suspett konkret), fis-sens li jesiġi li kull trasferiment ulterjuri ta’ informazzjoni personali “ħlief fir-rigward ta’ każijiet speċifiċi” jsir biss taħt kundizzjonijiet speċifiċi stabbiliti fil-ftehim li jipprovdu ġustifikazzjoni xierqa għat-trasferiment ulterjuri.

                  Is-sitwazzjoni speċifika ta’ trasferimenti ulterjuri lil Stat ieħor fl-UE (eż. il-pulizija Franċiża li tikkondividi mal-pulizija Ġermaniża informazzjoni li waslet għand l-FBI tal-Istati Uniti) hija indirizzata wkoll f’dan l-Artikolu (il-par. 4) li jistabbilixxi li jekk tali trasferiment ikun suġġett għall-kunsens minn qabel skont ir-regoli applikabbli, l-awtorità li tkun oriġinarjament bagħtet l-informazzjoni (eż. l-FBI tal-Istati Uniti) mhux se tkun tista’ tirrifjuta l-kunsens jew timponi kundizzjonijiet għal raġunijiet ta’ protezzjoni tad-dejta (billi l-awtoritajiet kollha involuti huma marbuta bil-Ftehim Komprensiv).

                  (iii) Il-Kwalità tad-Dejta u l-Integrità tal-Informazzjoni (Artikolu 8)

                  Il-Partijiet għandhom jieħdu passi raġonevoli biex jiżguraw li d-dejta personali trasferita tinżamm b’din il-preċiżjoni, ir-rilevanza, il-puntwalità u l-kompletezza kif meħtieġ u xieraq għall-ipproċessar legali ta' din l-informazzjoni. Fejn l-awtorità trasferenti jew riċeventi ssir konxja ta’ dubji sinifikanti dwar ir-rilevanza, il-puntwalità, il-kompletezza u l-preċiżjoni tad-dejta personali li tkun waslet jew li tkun ġiet trasferita, għandha, fejn ikun fattibbli, tavża lill-awtorità trasferenti/riċeventi dwar dan.

                  (iv) Is-Sigurtà tal-Informazzjoni (l-Artikolu 9) u n-Notifika ta’ inċident tas-sigurtà tal-informazzjoni (Artikolu 10)

                  Dawn l-Artikoli jikkontribwixxu biex jiżguraw livell għoli ta’ sigurtà ta’ dejta personali skambjata mill-Partijiet għall-Ftehim Komprensiv.

                  L-ewwel nett, skont l-Artikolu 9, il-Partijiet iridu jdaħħlu fis-seħħ arranġamenti xierqa tekniċi, organizzattivi u ta' sigurtà, għall-protezzjoni tal-informazzjoni personali kontra l-qerda aċċidentali jew illegali, it-telf aċċidentali u d-divulgazzjoni mhux awtorizzata, l-alterazzjoni, l-aċċess jew ipproċessar ieħor. Dawn l-arranġamenti jinkludu wkoll li l-aċċess għad-dejta personali jingħata biss lill-persunal awtorizzat.

                  It-tieni, skont l-Artikolu 10, fil-każ ta’ inċident relatat mas-sigurtà li jippreżenta riskju sinifikanti ta’ ħsara, għandha minnufih tittieħed azzjoni biex ittaffi l-ħsara, inkluża n-notifika lill-awtorità trasferenti u, fejn xieraq minħabba ċ-ċirkostanzi tal-inċident, lill-individwu kkonċernat. Eċċezzjonijiet għall-obbligu ta’ notifika huma elenkati b’mod eżawrjenti fid-dispożizzjoni u jikkorrispondu għal limitazzjonijiet raġonevoli (eż. is-sigurtà nazzjonali).

                  (v) Iż-żamma ta' rekords (Artikolu 11)

                  Il-Partijiet għandu jkollhom fis-seħħ metodi effettivi (bħal reġistrazzjonijiet) biex tintwera l-legalità tal-ipproċessar u l-użu ta’ informazzjoni personali.

                  Dan ir-rekwiżit jikkostitwixxi garanzija importanti għall-individwi, minħabba li jpoġġi r-responsabbiltà fuq spallejn l-awtoritajiet tal-infurzar tal-liġi biex juru li operazzjoni partikolari tal-ipproċessar tad-dejta twettqet f’konformità mal-liġi. L-obbligu ta' dokumentazzjoni tal-operazzjonijiet ta’ pproċessar tad-dejta jimplika, b’mod partikolari, li se jkun hemm il-possibbiltà ta' “rintraċċar” f’każ ta’ pproċessar illegali. Dan għandu jiffaċilita t-trattament tal-ilmenti u l-ipproċessar u l-introduzzjoni ta’ talbiet dwar il-legalità tal-operazzjonijiet ta’ pproċessar.

                  (vi) Il-perjodu taż-żamma (Artikolu 12)

                  L-ipproċessar ta’ dejta se jkun suġġett għal perjodi ta’ żamma speċifiċi sabiex jiġi żgurat li d-dejta ma tinżammx għal żmien itwal milli jkun meħtieġ u xieraq. Biex tiġi ddeterminata d-durata ta’ dawn il-perjodi ta’ żamma, iridu jitqiesu għadd ta’ elementi, b’mod partikolari l-iskop ta’ pproċessar jew tal-użu, in-natura tad-dejta u l-impatt fuq id-drittijiet u l-interessi tas-suġġetti tad-dejta kkonċernati.

                  Huwa wkoll speċifikat li, fejn il-Partijiet jikkonkludu ftehim dwar it-trasferiment ta’ “dejta bil-massa", tali ftehim irid ikun fih dispożizzjoni speċifika dwar il-perjodu ta’ żamma applikabbli. B’din id-dispożizzjoni, il-Partijiet jaċċettaw il-prinċipju li tali ftehimiet ta' trasferiment bil-massa jkollhom perjodu speċifiku għaż-żamma, li għalhekk ma jkollux għalfejn jiġi nnegozjat mill-ġdid.

                  Il-perjodi ta’ żamma se jkunu soġġetti għal rieżami perjodiku sabiex jiġi ddeterminat jekk ċirkostanzi li nbidlu jeħtiġux xi modifika tal-perjodu applikabbli.

                  Sabiex tiġi żgurata t-trasparenza, il-perjodi ta’ żamma jridu jiġu ppubblikati jew jitqiegħdu għad-dispożizzjoni pubblika.

                  (vii)
                        Kategoriji speċjali tad-dejta (Artikolu 13)

                  L-ipproċessar ta’ dejta personali li tiżvela oriġini razzjali jew etnika, opinjonijiet politiċi jew twemmin reliġjuż jew twemmin ieħor, sħubija fi trejdjunjin jew informazzjoni personali dwar is-saħħa jew il-ħajja sesswali, jista’ jseħħ biss meta jkun hemm salvagwardji xierqa skont il-liġi (pereżempju il-ħabi ta' informazzjoni wara li jkun intlaħaq l-iskop li għalih id-dejta kienet ipproċessata jew il-ħtieġa ta' approvazzjoni superviżorja għall-aċċess tal-informazzjoni).

                  Il-ftehimiet li jippermettu t-“trasferiment bil-massa” ta’ dejta personali jkollhom jispeċifikaw ulterjorment il-livelli u l-kondizzjonijiet li taħthom kategoriji speċjali ta’ dejta jistgħu jiġu pproċessati.

                  Id-dispożizzjonijiet dwar kategoriji speċjali ta’ dejta huma koerenti mar-rekwiżit li l-ipproċessar għandu jkun direttament rilevanti u mhux eċċessiv skont l-Artikolu 6 dwar l-iskop u l-limitazzjonijiet tal-użu.

                  (viii) Teħid ta' deċiżjonijiet awtomatizzat (Artikolu 15)

                  L-ipproċessar tad-dejta li jista' jwassal għal deċiżjonijiet li jkollhom konsegwenzi negattivi fuq individwu (pereżempju fil-kuntest tat-tfassil ta’ profili) ma jistax ikun ibbażat biss fuq l-ipproċessar awtomatizzat ta’ informazzjoni personali, sakemm ma jkunx awtorizzat mil-liġi domestika, u sakemm ikunu fis-seħħ salvagwardji xierqa, inkluża l-possibbiltà li jinkiseb intervent uman.

                  (iv) Trasparenza (Artikolu 20)

                  L-individwi huma intitolati jirċievu informazzjoni (permezz ta’ avviżi ġenerali jew individwali u soġġetti għal "restrizzjonijiet raġonevoli") rigward l-iskop tal-ipproċessar u l-possibbiltà ta' użu ulterjuri tad-dejta personali tagħhom, il-liġijiet jew ir-regoli li permezz tagħhom isir proċessar bħal dan, l-identità tal-partijiet terzi li lilhom tiġi żvelata l-informazzjoni personali tagħhom, kif ukoll l-aċċess, ir-rettifika u l-mekkaniżmi ta’ rimedju disponibbli.

                  Il-fatt li titqajjem is-sensibilizzazzjoni tal-individwi dwar ir-raġuni għalfejn u minn min tiġi pproċessata d-dejta tagħhom, jikkontribwixxi għall-possibbiltà li l-individwi jeżerċitaw id-drittijiet tagħhom ta’ aċċess, rettifika jew rimedju (ara infra Art. 16–19).

                  (iii)
                        Drittijiet Individwali

                  Dawn id-drittijiet huma ta’ rilevanza partikolari għall-protezzjoni tas-suġġetti tad-dejta li jkunu jistgħu, għall-ewwel darba, jagħmlu użu mid-drittijiet tal-applikazzjoni ġenerali għal kull trasferiment transatlantiku ta' dejta personali fis-settur tal-infurzar tal-liġi kriminali.

                  (i) Aċċess u Rettifika (Artikolu 16 u Artikolu 17)

                  Id-dritt ta’ aċċess jagħti d-dritt lil kull individwu li jfittex u jikseb aċċess għad-dejta personali tiegħu. Ir-raġunijiet għar-restrizzjoni tal-aċċess huma stipulati b’mod eżawrjenti u jikkorrispondu għal restrizzjonijiet raġonevoli (eż. is-salvagwardja tas-sigurtà nazzjonali, l-evitar ta' preġudizzju rigward l-investigazzjoni jew il-prosekuzzjoni ta’ reati kriminali, il-protezzjoni tad-drittijiet u l-libertajiet ta’ persuni oħrajn). Spejjeż eċċessivi ma jistgħux jiġu imposti bħala kundizzjoni biex tiġi aċċessata d-dejta ta' persuna partikolari.

                  Id-dritt ta’ rettifika jintitola lil kull individwu jitlob il-korrezzjoni jew ir-rettifika tad-dejta personali tiegħu jew tagħha jekk din ma tkunx preċiża jew jekk ma tkunx ġiet ipproċessata b’mod xieraq. Dan jista’ jinkludi t-tisħiħ, it-tħassir, l-imblukkar jew miżuri jew metodi oħra biex jiġu indirizzati l-ineżattezzi jew l-ipproċessar mhux korrett.

                  Fejn l-awtorità kompetenti tal-pajjiż riċeventi tikkonkludi, wara talba ta’ individwu, notifika mill-fornitur tal-informazzjoni personali jew l-investigazzjoni tagħha stess, li l-informazzjoni ma tkunx preċiża jew li ma tkunx ġiet ipproċessata b’mod xieraq, din għandha tieħu miżuri ta’ tisħiħ, tħassir, imblukkar, jew miżuri oħra ta’ korrezzjoni jew rettifika.

                  Fejn dan ikun permess mil-liġi nazzjonali, kull individwu huwa intitolat jawtorizza awtorità ta’ sorveljanza (jiġifieri awtorità nazzjonali għall-protezzjoni tad-dejta nazzjonali fil-każ ta' suġġett tad-dejta fl-UE) sabiex dan jitlob aċċess jew rettifika f’ismu. Din il-possibbiltà tal-eżerċizzju indirett tad-drittijiet, permezz ta’ awtorità u fi ħdan sistema legali li huma familjari magħhom, għandha tassisti b’mod konkret fil-każ ta' suġġetti tad-dejta meta jfittxu li jinfurzaw id-drittijiet tagħhom.

                  Jekk l-aċċess jew it-talbiet għar-rettifika jiġu miċħuda jew ristretti, l-awtorità mitluba għandha tipprovdi lill-individwu (jew lir-rappreżentant awtorizzat tiegħu) b’reazzjoni li tispeċifika r-raġunijiet għaċ-ċaħda jew restrizzjoni ta’ aċċess jew rettifika. Bl-istess mod, l-obbligu li jipprovdi lill-individwu b'risposta motivata għandu l-għan li jippermetti u li jiffaċilita l-eżerċizzju tad-dritt tiegħu/tagħha għal rimedju amministrattiv u ġudizzjarju jekk l-aċċess jew ir-rettifika jiġu miċħuda jew ristretti mill-awtorità tal-infurzar tal-liġi kkonċernata.

                  (ii) Rimedju amministrattiv (Artikolu 18)

                  Jekk individwu ma jaqbilx mal-eżitu tat-talba tiegħu jew tagħha għal aċċess/rettifika ta’ dejta personali, huwa jew hija għandhom ikunu intitolati li jfittxu rimedju amministrattiv. Fir-rigward tal-aċċess u r-rettifika, għall-iffaċilitar tal-eżerċizzju effettiv ta’ dan id-dritt, is-suġġett tad-dejta jkun intitolat li jawtorizza awtorità ta’ sorveljanza (jiġifieri awtorità nazzjonali għall-protezzjoni tad-dejta nazzjonali fil-każ ta' suġġett tad-dejta fl-UE) jew rappreżentant ieħor, fejn permess skont il-liġi domestika applikabbli.

                  L-awtorità li mingħandha qed jintalab rimedju se jipprovdi lis-suġġett tad-dejta b’rispons bil-miktub filwaqt li tindika, fejn ikun applikabbli, titjib jew azzjoni korrettiva meħuda.

                  (iii) Rimedju Ġudizzjarju (Artikolu 19)

                  Iċ-ċittadini ta’ kull Parti għandhom ikunu jistgħu ifitt=xu rimedju ġudizzjarju għal i) rifjut ta’ aċċess, ii) rifjut ta’ rettifika jew iii) divulgazzjoni illegali mill-awtoritajiet tal-Parti l-oħra.

                  Min-naħa tal-Istati Uniti, dan kien rifless fil-Judicial Redress Act (Att ta' Rimedju Ġudizzjarju) ffirmat mill-President Obama, fl-24 ta’ Frar 2016. Dan l-Att se jestendi għaċ-ċittadini ta’ "pajjiżi koperti"
                     9
                   dawn it-tliet bażijiet għal rimedji ġudizzjarji kif previst f-Att dwar il-Privatezza tal-Istati Uniti tal-1974, iżda li bħalissa huma riżervati għal ċittadini tal-Istati Uniti jew residenti permanenti. Ir-raba’ premessa tal-Preambolu tal-Ftehim Komprensiv tagħmilha ċara li din l-estensjoni se tkopri wkoll dejta skambjata skont ftehimiet bħalma huma dawk tal-PNR u t-TFTP. Flimkien mal-adozzjoni tal-Att ta’ Rimedju Ġudizzjarju, l-Artikolu 19 għalhekk se jtejjeb b’mod sinifikanti l-protezzjoni ġudizzjarja taċ-ċittadini tal-UE.

                  Għalkemm il-Judicial Redress Act fih għadd ta’ limitazzjonijiet (b’mod partikolari, japplika biss għad-dejta ta’ ċittadini minn "pajjiżi koperti" li d-dejta tagħhom ġiet trasferita mill-awtoritajiet tal-infurzar tal-liġi tal-UE, b’mod partikolari, iżda mhux biss iċ-ċittadini tal-UE), l-Artikolu 19 tal-Ftehim Komprensiv jindirizza domanda li l-UE ilha żmien twil tfittex li ssolvi.

                  Id-dispożizzjoni tikkorrispondi wkoll mal-linji gwida politiċi tal-President Juncker li skonthom“l-Istati Uniti għandhom [...] jiggarantixxu li ċ-ċittadini kollha tal-UE jkollhom id-dritt li jsaħħu d-drittijiet għall-protezzjoni tad-dejta fil-qrati tal-Istati Uniti, kemm jekk dawn jirrisjedu fl-Istati Uniti kif ukoll jekk le. It-tneħħija ta’ diskriminazzjoni bħal din tkun essenzjali biex terġa’ tinkiseb il-fiduċja fir-relazzjonijiet transatlantiċi”. Bl-istess mod, hija tirrispondi għar-Riżoluzzjoni tal-Parlament Ewropew tat-12 ta’ Marzu 2014 dwar il-programm ta’ sorveljanza tal-NSA tal-Istati Uniti, li permezz tagħha l-Parlament talab biex minnufih jerġgħu jibdew in-negozjati mal-Istati Uniti dwar il-"Ftehim Komprensiv" biex "id-drittijiet għaċ-ċittadini tal-UE jitqiegħdu fuq l-istess livell mad-drittijiet taċ-ċittadini tal-Istati Uniti (...)" u sabiex jiġu pprovduti "rimedji ġudizzjarji effettivi u infurzabbli (...) għaċ-ċittadini kollha tal-UE fl-Istati Uniti mingħajr ebda diskriminazzjoni
                     10
                  ".

                  Il-paragrafu 3 tal-Artikolu 19 jikkjarifika li l-estensjoni tat-tliet raġunijiet ta’ rimedji ġudizzjarji msemmija hawn fuq hija mingħajr preġudizzju għal possibilitajiet oħrajn ta’ rimedju ġudizzjarju li huma disponibbli b’mod ieħor fir-rigward ta’ proċessar ta’ dejta (eż. fl-Att dwar il-Proċedura Amministrattiva, l-Att dwar il-Privatezza tal-Komunikazzjoni Elettronika jew l-Att dwar il-Libertà tal-Informazzjoni). Dawn il-bażijiet ġuridiċi oħra għal rimedju ġudizzjarju huma miftuħa għas-suġġetti tad-dejta kollha tal-UE affettwati mit-trasferiment tad-dejta għal skopijiet ta’ infurzar tal-liġi, tkun xi tkun in-nazzjonalità jew il-post ta’ residenza tagħhom.

                  (iv)
                        Aspetti relatati mal-applikazzjoni tal-Ftehim Komprensiv u s-sorveljanza

                  (i) Akkontabilità (Artikolu 14)

                  Għandhom ikunu stabbiliti miżuri biex jippromwovu l-obbligu ta' akkontabilità tal-awtoritajiet li jipproċessaw id-dejta personali koperta mill-Ftehim Komprensiv. B’mod partikolari, meta d-dejta personali tiġi kondiviża ulterjorment mill-awtorità riċeventi ma’ awtoritajiet oħra, dawn tal-aħħar għandhom jiġu notifikati dwar is-salvagwardji applikabbli skont dan il-Ftehim kif ukoll dwar il-kundizzjonijiet addizzjonali possibbli (restrittivi) li ġew mehmuża mat-trasferiment skont l-Artikolu 6(3) (dwar il-limitazzjonijiet tal-iskop u tal-użu). Kondotta ħażina serja tiġi indirizzata permezz ta' sanzjonijiet kriminali, ċivili jew amministrattivi xierqa u dissważivi.

                  Miżuri li jippromwovu r-responsabilità jinkludu wkoll, kif xieraq, is-sospensjoni ta’ trasferimenti ulterjuri ta’ dejta personali lil entitajiet tal-Partijiet mhux koperti mill-Ftehim Komprensiv, f’każ li ma jiżgurawx protezzjoni effettiva ta’ informazzjoni personali fid-dawl tal-iskop tal-Ftehim (u b’mod partikolari id-dispożizzjonijiet li jirrigwardaw il-limitazzjoni tal-iskop u t-trasferiment ulterjuri). Din id-dispożizzjoni tindirizza s-sitwazzjoni fejn id-dejta personali tintbagħat minn awtorità tal-UE lil xi awtorità federali tal-Istati Uniti (jiġifieri awtorità koperta minn dan il-Ftehim) u mbagħad tiġi trasferita ulterjorment lil awtorità tal-infurzar tal-liġi fil-livell tal-Istat. Ir-regoli kostituzzjonali tal-Istati Uniti jillimitaw il-kapaċità tagħha li torbot lill-Istati federali tagħha fil-livell internazzjonali
                     11
                  . Madankollu, biex tiżgura l-kontinwità tal-protezzjoni tad-dejta trasferita lill-aġenziji federali tal-Istati Uniti li imbagħad tiġi kondiviża mal-aġenziji tal-infurzar tal-liġi fil-livell tal-Istat, dan l-Artikolu (i) jinkludi fil-kamp ta' applikazzjoni tiegħu l-"awtoritajiet l-oħra" tal-Partijiet (jiġifieri l-awtoritajiet mhux koperti minn dan il-Ftehim bħalma huma l-awtoritajiet tal-Istati federali tal-Istati Uniti); (ii) jistipula li l-salvagwardji previsti fil-Ftehim Komprensiv jiġu notifikati lilhom; u (iii) jesiġi li, kif xieraq, trasferimenti lil awtoritajiet bħal dawn ma jitkomplewx f’każ li ma jkunux jipproteġu b’mod effettiv id-dejta personali, fid-dawl tal-iskop tal-Ftehim Komprensiv u b’mod partikolari tal-artikoli tiegħu dwar il-limitazzjoni tal-iskop u t-trasferimenti ulterjuri.

                  Peress li għandu fil-mira tiegħu li jiżgura li l-awtoritajiet kompetenti tal-infurzar tal-liġi jinżammu responsabbli għall-konformità mal-Ftehim Komprensiv, dan l-Artikolu huwa element importanti fil-bini ta’ sistema effettiva ta’ infurzar u sorveljanza skont il-Ftehim. Se jiffaċilita wkoll l-introduzzjoni ta’ talbiet minn individwi f’każijiet ta’ kondotta ħażina (u b’hekk ir-responsabbiltà konsegwenti tal-awtoritajiet pubbliċi).

                  Finalment, l-awtoritajiet tal-UE se jkunu jistgħu jqajmu tħassib mal-kontropartijiet tal-Istati Uniti u jirċievu informazzjoni rilevanti mingħandhom dwar kif jikkonformaw mal-obbligi tagħhom skont l-Artikolu 14 (inkluż dwar il-miżuri meħuda f’dan ir-rigward). Barra minn hekk, fil-kuntest ta’ rieżamijiet konġunti (ara infra Art. 23), se tingħata attenzjoni partikolari għall-implimentazzjoni effettiva ta’ dan l-Artikolu.

                  (ii) Sorveljanza effettiva (Artikolu 21)

                  Il-Partijiet għandu jkollhom awtorità pubblika waħda jew aktar li teżerċita/jeżerċitaw funzjonijiet u setgħat indipendenti ta’ sorveljanza, inklużi r-rieżami, l-investigazzjoni u l-intervenzjoni. Dawn l-awtoritajiet għandu jkollhom is-setgħa li jaċċettaw u jaġixxu fir-rigward ta' lmenti mressqa minn individwi dwar il-miżuri li jimplimentaw il-Ftehim Komprensiv, u li jirreferu ksur tal-liġi marbut ma’ dan il-Ftehim għall-prosekuzzjoni jew għal azzjoni dixxiplinarja. Waqt li jitqiesu l-partikolaritajiet tas-sistema tal-Istati Uniti, grupp imħallat ta’ awtoritajiet ta’ superviżjoni (inklużi Uffiċjali Kapijiet tal-Privatezza (Chief Privacy Officers), Spetturi Ġenerali, (Inspector Generals), il-Bord tas-Sorveljanza tal-Privatezza u l-Libertajiet Ċivili, (the Privacy and Civil Liberties Oversight Board) eċċ.) se jeżerċita kumulattivament il-funzjonijiet ta’ sorveljanza li l-awtoritajiet tal-protezzjoni tad-dejta jwettqu fl-UE.

                  Dan l-artikolu jikkumplimenta s-salvagwardji li joffru d-dispożizzjonijiet f'dak li għandu x'jaqsam mal-aċċess, ir-rettifika u r-rimedju amministrattiv. B'mod partikolari, jippermetti lill-individwi jressqu lmenti quddiem l-awtoritajiet indipendenti dwar kif il-Parti l-oħra tkun implimentat il-Ftehim Komprensiv.

                   (iii) Il-kooperazzjoni bejn l-awtoritajiet ta' sorveljanza (Artikolu 22)

                  L-awtoritajiet ta’ sorveljanza għandhom jikkooperaw bl-għan li jiżguraw l-implimentazzjoni effettiva tal-Ftehim u b’mod partikolari fir-rigward tas-sistema ta’ eżerċizzju indirett tad-drittijiet individwali għall-aċċess, ir-rettifika u r-rimedju amministrattiv (ara supra Art. 16-18).

                  Barra minn hekk, il-punti ta’ kuntatt nazzjonali se jiġu stabbiliti biex jgħinu fl-identifikazzjoni tal-awtorità ta’ sorveljanza li trid tiġi indirizzata f’każ partikolari. B’mod partikolari minħabba l-eżistenza ta’ għadd differenti ta’ awtoritajiet ta’ sorveljanza fl-Istati Uniti, il-ħolqien ta’ “punt ta’ dħul” ċentrali għat-talbiet ta’ assistenza u kooperazzjoni jikkontribwixxi għat-trattament effiċjenti ta’ dawn it-talbiet.

                  (iv) Rieżami Konġunt (Artikolu 23)

                  Il-Partijiet se jwettqu rieżamijiet konġunti perjodiċi tal-implimentazzjoni u l-effettività tal-Ftehim Komprensiv, b’enfasi partikolari fuq l-implimentazzjoni effettiva tal-artikoli dwar id-drittijiet individwali (aċċess, rettifika, rimedju amministrattivi u ġudizzjarju), kif ukoll fuq il-kwistjoni ta’ trasferimenti lil entitajiet territorjali mhux koperti mill-Ftehim (jiġifieri l-Istati federali tal-Istati Uniti). L-ewwel rieżami konġunt isir mhux aktar tard minn tliet snin wara d-dħul fis-seħħ ta’ dan il-Ftehim u minn hemm’ il quddiem fuq bażi regolari.

                  Il-kompożizzjoni tad-delegazzjonijiet rispettivi tinkludi rappreżentanti kemm mill-awtoritajiet tal-protezzjoni tad-dejta kif ukoll mill-awtoritajiet tal-infurzar tal-liġi/ġustizzja, ir-riżultati tar-rieżamijiet konġunti se jsiru pubbliċi.

                  (v)
                        Dispożizzjonijiet Finali

                  Il-Ftehim Komprensiv fih għadd ta’ klawżoli finali rigward:

               in-notifika lill-Parti l-oħra ta’ kull att li materjalment jaffettwa l-implimentazzjoni tal-Ftehim. L-Istati Uniti se jinnotifikaw speċifikament lill-UE dwar kull miżura li tirrigwarda l-applikazzjoni tad-dispożizzjonijiet tal-Att ta’ Rimedju Ġudizzjarju (Artikolu 24);

               konsultazzjonijiet f’każ li jkun hemm tilwim fir-rigward tal-mod kif il-Ftehim jiġi interpretat jew applikat (Artikolu 25);

               il-possibbiltà ta’ sospensjoni tal-Ftehim minn waħda mill-Partijiet f’każ ta’ ksur materjali tal-Ftehim mill-Parti l-oħra (Artikolu 26);

               l-applikazzjoni territorjali tal-Ftehim sabiex titqies il-qagħda speċifika tar-Renju Unit, l-Irlanda u d-Danimarka (Artikolu 27);

               id-durata mhux limitata tal-Ftehim (ġustifikata min-naħa l-waħda, min-natura tal-Ftehim bħala qafas li jipprovdi protezzjonijiet u salvagwardji, u min-naħa l-oħra, mill-possibbiltà li l-Ftehim jiġi sospiż jew mitmum) (l-Artikolu 28);

               il-possibbiltà għal kull Parti li ttemm il-Ftehim permezz ta' notifika lill-Parti l-oħra, filwaqt li huwa speċifikat li informazzjoni personali trasferita qabel it-tmiem tkompli tiġi proċessata skont ir-regoli tal-Ftehim Komprensiv (Artikolu 29, il-par. 2 u 3);

               id-dħul fis-seħħ ta' dan il-Ftehim mill-ewwel jum tax-xahar wara d-data li fiha l-Partijiet ikunu skambjaw in-notifiki li jindikaw it-tlestija tal-proċeduri ta’ approvazzjoni interni tagħhom (Artikolu 29, par. 1);

               il-klawżola lingwistika (li tiġi eżatt qabel il-linja tal-firem) li tipprevedi li (i) il-Ftehim jiġi ffirmat bl-Ingliż flimkien mal-istabbiliment tal-verżjonijiet tiegħu mill-UE fit-23 lingwa uffiċjali l-oħra; (ii) il-possibbiltà wara l-firma li t-test tal-Ftehim jiġi awtentikat f'kull waħda mil-lingwi uffiċjali l-oħra tal-UE permezz ta' skambju ta' noti diplomatiċi mal-Istati Uniti; (iii) f'każ ta' diverġenza bejn il-verżjonijiet lingwistiċi awtentiċi varji tal-Ftehim, tipprevali l-verżjoni Ingliża.

               2016/0126 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f’isem l-Unjoni Ewropea, ta’ Ftehim bejn l-Istati Uniti tal-Amerika u l-Unjoni Ewropea dwar il-protezzjoni tal-informazzjoni personali relatata mal-prevenzjoni, l-investigazzjoni, id-detezzjoni u l-prosekuzzjoni ta’ reati kriminali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 16, flimkien mal-Artikolu 218(6)(a) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-kunsens tal-Parlament Ewropew
                  12
               ,

               Wara li kkonsulta mal-Kontrollur Ewropew għall-Protezzjoni tad-Dejta,

               Billi:

               (1)F’konformità mad-Deċiżjoni tal-Kunsill […] ta’ […]
                  13
                il-Ftehim bejn l-Istati Uniti tal-Amerika u l-Unjoni Ewropea dwar il-protezzjoni tal-informazzjoni personali relatata mal-prevenzjoni, l-investigazzjoni, id-detezzjoni u l-prosekuzzjoni ta’ reati kriminali (il-"Ftehim") ġie ffirmat fi XX XXXX 2016, soġġett għall-konklużjoni tiegħu f’data aktar tard.

               (2)L-għan tal-Ftehim huwa li jistabbilixxi qafas komprensiv ta’ prinċipji u salvagwardji għall-protezzjoni tad-dejta meta informazzjoni personali tiġi trasferita għal skopijiet ta’ infurzar tal-liġi kriminali bejn l-Istati Uniti, minn naħa waħda, u l-UE u l-Istati Membri tagħha min-naħa l-oħra. L-objettiv huwa li jiġi żgurat livell għoli ta’ protezzjoni tad-dejta biex b’hekk, tissaħħaħ il-kooperazzjoni bejn il-Partijiet. Filwaqt li mhuwiex fih innifsu l-bażi ġuridika għal kull trasferiment ta’ informazzjoni personali lill-Istati Uniti, il-Ftehim Komprensiv jissupplimenta, fejn meħtieġ, is-salvagwardji tal-protezzjoni tad-dejta fi ftehimiet eżistenti jew futuri tat-trasferiment tad-dejta jew id-dispożizzjonijiet nazzjonali li jawtorizzaw trasferimenti bħal dawn.

               (3)L-Unjoni għandha l-kompetenza li tkopri d-dispożizzjonijiet kollha tal-Ftehim. B'mod partikolari, l-Unjoni adottat id-Direttiva 2016/XXX/EU
                  14
                dwar il-protezzjoni ta’ individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, detezzjoni jew prosekuzzjoni ta’ reati kriminali jew l-eżekuzzjoni ta’ pieni kriminali, u l-moviment liberu ta’ dik id-dejta.

               (4)L-Unjoni Ewropea għandha kompetenza esklużiva sa fejn il-ftehim jista' jaffettwa r-regoli komuni tal-Unjoni jew ibiddel il-kamp ta’ applikazzjoni tagħhom.

               (5)F’konformità mal-Artikolu 6a tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-TUE u mat-TFUE, ir-Renju Unit u l-Irlanda mhumiex marbuta minn regoli stabbiliti f’dan il-Ftehim li jirrigwardaw l-ipproċessar ta’ dejta personali meta jwettqu attivitajiet li jaqgħu fil-kamp ta’ applikazzjoni tal-Kapitolu 4 (Kooperazzjoni Ġudizzjarja f’Materji Kriminali) u tal-Kapitolu 5 (il-Kooperazzjoni tal-Pulizija) tat-Titolu V tal-Parti Tlieta tat-TFUE fejn ir-Renju Unit u l-Irlanda mhumiex marbuta bir-regoli li jeħtieġu konformità mal-Ftehim.

               (6)Skont l-Artikoli 1 u 2 tal-Protokoll 22 dwar il-Pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex tieħu sehem fl-adozzjoni ta’ din id-Deċiżjoni u għalhekk mhijiex marbuta bil-Ftehim u lanqas ma hija soġġetta għall-applikazzjoni tiegħu.

               (7)Il-Ftehim għandu jiġi approvat f'isem l-Unjoni,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Istati Uniti tal-Amerika u l-Unjoni Ewropea dwar il-protezzjoni tal-informazzjoni personali relatata mal-prevenzjoni, l-investigazzjoni, id-detezzjoni u l-prosekuzzjoni ta’ reati kriminali, huwa b’dan approvat f’isem l-Unjoni Ewropea.

               It-test tal-Ftehim jinsab mehmuż ma' din id-Deċiżjoni.

               Artikolu 2

               Il-President tal-Kunsill għandu jaħtar il-persuna li jkollha s-setgħa tipproċedi, f’isem l-Unjoni, u tagħmel in-notifika prevista fl-Artikolu 29(1) tal-Ftehim, biex tesprimi l-kunsens tal-Unjoni Ewropea li tintrabat bil-Ftehim.

               Artikolu 3

               Din id-Deċiżjoni tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea
                  15
               .

               Magħmul fi Brussell,

                        Għall-Kunsill

                        Il-President

                     (1)
                  Rapporti mill-Grupp ta’ Kuntatt ta’ Livell Għoli (HLCG) dwar il-kondiviżjoni ta’ informazzjoni u l-protezzjoni tal-privatezza u tad-dejta personali, Brussell, it-23 ta’ Novembru 2009, 15851/09, ĠAI 822 DATAPROTECT 74 USA 102.

                     (2)
                  Flimkien mal-adozzjoni tar-riforma tal-UE għall-protezzjoni tad-dejta u t-"Tarka tal-Privatezza UE-U.S." l-ġdida dwar it-trasferimenti tad-dejta fil-qasam kummerċjali, il-konklużjoni ta’ Ftehim Komprensiv sinifikanti u komprensiv hija element ewlieni tal-istrateġija deskritta fil-Komunikazzjoni tal-Kummissjoni dwar il-bini mill-ġdid tal-fiduċja fil-flussi ta’ dejta UE-U.S. (COM(20123) 846) tas-27 ta’ Novembru 2013, disponibbli fuq

                     http://eur-lex.europa.eu/legal-content/MT/TXT/PDF/?uri=CELEX:52013DC0846&qid=1461075233313&from=EN

                  , kif affermat mill-ġdid ukoll fil-Linji Gwida Politiċi tal-President Juncker, u fil-Komunikazzjoni mill-Kummissjoni lill-Parlament Ewropew u lill-Kunsill "Flussi tad-Dejta Transatlantiċi: Nirritornaw il-Fiduċja permezz ta’ Salvagwardji Qawwija", COM(2016) 117 final tad-29 ta’ Frar 2016, disponibbli fuq: http://ec.europa.eu/justice/data-protection/files/privacy-shield-adequacy-communication_en.pdf.

                     (3)
                  It-terminu “informazzjoni personali” fis-sens tal-Ftehim Komprensiv huwa sinonimu għal kunċett tal-UE dwar id-“dejta personali”.

                     (4)
                  Proposta għal Direttiva tal-Parlament Ewropew u tal-Kunsill dwar il-protezzjoni ta’ individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, detezzjoni jew prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali dejta, COM/2012/010 final - 2012/0010 (COD), disponibbli fuq:

                     http://eur-lex.europa.eu/legal-content/MT/TXT/PDF/?uri=CELEX:52012PC0010&from=en

                     (5)
                  Proposta għal Regolament tal-Parlament Ewropew u tal-Kunsill dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (Regolament Ġenerali dwar il-Protezzjoni tad-Dejta), COM(2012) 11 final 2012/0011 (COD), disponibbli fuq: http://ec.europa.eu/justice/data-protection/document/review2012/com_2012_11_mt.pdf

                     (6)
                  Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-reġistri tal-ismijiet tal-passiġġieri lid-Dipartiment tas-Sikurezza Interna tal-Istati Uniti, ĠU tal-11.8.2012, L 215/5.

                     (7)
                  Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta dwar Messaġġi Finanzjarji mill-Unjoni Ewropea għall-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu, ĠU tas-27.7.2010, L 195/5.

                     (8)
                  Ir-raba’ premessa fil-Preambolu tindika li l-Ftehim Komprensiv ma għandux jibdel, jikkundizzjona jew jidderoga minn ftehimiet li fihom huwa stabbilit li jipprovdu livell adegwat ta’ protezzjoni tad-dejta, bl-eċċezzjoni tad-dispożizzjoni ta' rimedju ġudizzjarju fl-Artikolu 19, li se japplika għalihom ukoll. Dan jikkonċerna l-ftehimiet PNR u TFTP.

                     (9)
                  “Pajjiż Kopert” skont l-Att dwar ir-Rimedju Ġudizzjarju fl-Istati Uniti huwa pajjiż li i) kkonkluda ftehim mal-Istati Uniti li jipprevedi l-protezzjonijiet ta’ privatezza xierqa għal informazzjoni kondiviża għal skopijiet ta’ infurzar tal-liġi (jew li jkun ikkondivida b’mod effettiv xi informazzjoni għal raġunijiet ta’ infurzar tal-liġi u li għandu protezzjonijiet ta’ privatezza xierqa għal tali informazzjoni kondiviża); ii) jippermetti t-trasferiment ta’ dejta personali għal skopijiet kummerċjali permezz ta’ ftehim mal-Istati Uniti jew b’mod ieħor; iii) l-politiki tiegħu dwar it-trasferiment ta’ dejta personali għal skopijiet kummerċjali ma jkunux materjalment jimpedixxu l-interessi tas-sigurtà nazzjonali tal-Istati Uniti. Pajjiż jiġi dikjarat "pajjiż kopert" mill-Avukat Ġenerali tal-Istati Uniti.

                     (10)
                  Ara § 57 u l-punt BJ tar-Riżoluzzjoni tat-12 ta’ Marzu 2014 dwar il-programm ta’ sorveljanza tal-NSA tal-Istati Uniti, il-korpi ta’ sorveljanza f’diversi Stati Membri u l-impatt tagħhom fuq id-drittijiet fundamentali taċ-ċittadini tal-UE u dwar il-kooperazzjoni transatlantika fil-Ġustizzja u l-Affarijiet Interni (2013/2188(INI)), disponibbli fuq http://www.europarl.europa.eu/sides/getDoc.do?pubRef=-//EP//TEXT+TA+P7-TA-2014-0230+0+DOC+XML+V0//MT

                     (11)
                  Billi hija repubblika federali, teżisti diviżjoni ta’ setgħat bejn il-gvern federali u l-gvern tal-Istati individwali (ara wkoll l-Artikolu 5(2) tal-Ftehim Komprensiv f’dan ir-rigward).

                     (12)
                  Kunsens ta' [data], ĠU C […], […], p. [...].

                     (13)
                  ĠU …

                     (14)
                  Id-Direttiva tal-Parlament Ewropew u tal-Kunsill dwar il-protezzjoni ta’ individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, detezzjoni jew prosekuzzjoni ta’ reati kriminali jew l-eżekuzzjoni ta’ pieni kriminali, u l-moviment liberu ta’ dik id-dejta, li tħassar id-Deċiżjoni Qafas tal-Kunsill 2008/977/ĠAI.

                     (15)
                  Id-data tad-dħul fis-seħħ tal-Ftehim għall-Unjoni Ewropea tiġi ppublikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

    ---documentbreak---

               IL-KUMMISSJONI EWROPEA
            Brussell, 29.4.2016
            COM(2016) 237 final
            ANNESS
            FTEHIM BEJN L-ISTATI UNITI TAL-AMERKA U L-UNJONI EWROPEA DWAR IL-PROTEZZJONI TAL-INFORMAZZJONI PERSONALI MARBUTA MAL-PREVENZJONI, L-INVESTIGAZZJONI, L-IDENTIFIKAZZJONI U L-PROSEKUZZJONI TA' REATI KRIMINALI
            li jakkumpanja
            Proposta għal Deċiżjoni tal-Kunsill
            dwar l-iffirmar, f'isem l-Unjoni Ewropea, ta' ftehim bejn l-Istati Uniti tal-Amerka u l-Unjoni Ewropea dwar il-protezzjoni tal-informazzjoni personali marbuta mal-prevenzjoni, l-investigazzjoni, l-identifikazzjoni u l-prosekuzzjoni ta' reati kriminali

               FTEHIM BEJN L-ISTATI UNITI TAL-AMERKA U

               L-UNJONI EWROPEA DWAR IL-PROTEZZJONI TAL-INFORMAZZJONI PERSONALI MARBUTA MAL-PREVENZJONI, L-INVESTIGAZZJONI,
                  L-IDENTIFIKAZZJONI U L-PROSEKUZZJONI TA' REATI KRIMINALI

               WERREJ

                  Preambolu

                  Artikolu 1:
                     Għan

                  Artikolu 2:
                     Definizzjonijiet

                  Artikolu 3:
                     Kamp ta' applikazzjoni

                  Artikolu 4:
                     In-nondiskriminazzjoni

               Artikolu 5:
                     L-effett tal-Ftehim

                  Artikolu 6:
                     Limitazzjonijiet tal-Iskop u tal-Użu

                  Artikolu 7:
                     Trasferiment ulterjuri

               Artikolu 8:
                     Manteniment tal-Kwalità u l-Integrità tal-Informazzjoni

                  Artikolu 9:
                     Sigurtà tal-informazzjoni

               Artikolu 10:
                     Notifika ta' Inċident tas-Sigurtà tal-Informazzjoni

               Artikolu 11:
                     Żamma tar-Rekords

               Artikolu 12:
                     Perjodu taż-Żamma

                  Artikolu 13:
                     Kategoriji Speċjali ta' Informazzjoni Personali

               Artikolu 14:
                     Obbligu ta' Rendikont

                  Artikolu 15:
                     Deċiżjonijiet Awtomatizzati

                  Artikolu 16:
                     Aċċess

               Artikolu 17:
                     Rettifika

               Artikolu 18:
                     Rimedju Amministrattiv

               Artikolu 19:
                     Rimedju Ġudizzjarju

               Artikolu 20:
                     Trasparenza

               Artikolu 21:
                     Sorveljanza Effettiva

               Artikolu 22:
                     Kooperazzjoni bejn l-Awtoritajiet ta' Sorveljanza

                  Artikolu 23:
                     Reviżjoni Konġunta

               Artikolu 24:
                     Notifiki

               Artikolu 25:
                     Konsultazzjoni

               Artikolu 26:
                     Sospensjoni

               Artikolu 27:
                     Applikazzjoni Territorjali

               Artikolu 28:
                     Durata

               Artikolu 29:
                     Dħul fis-seħħ u Terminazzjoni

               Konxji li l-Istati Uniti u l-Unjoni Ewropea huma impenjati li jiżguraw livell għoli ta' protezzjoni tal-informazzjoni personali skambjata fil-kuntest tal-prevenzjoni, l-investigazzjoni, l-identifikazzjoni, u l-prosekuzzjoni ta' reati kriminali, fosthom it-terroriżmu;

               Bl-intenzjoni li jistabbilixxu qafas legali dejjiemi biex jiffaċilitaw l-iskambju ta' informazzjoni, li hija kruċjali biex jiġu prevenuti, investigati, identifikati u prosegwiti reati kriminali, fosthom it-terroriżmu, bħala mezz biex jiddefendu s-soċjetajiet demokratiċi rispettivi u l-valuri komuni tagħhom;

               Bl-intenzjoni, b'mod partikolari, li jipprovdu standards ta' protezzjoni għal skambji ta' informazzjoni personali abbażi ta' ftehimiet eżistenti u futuri bejn l-Istati Uniti u l-UE u l-Istati Membri tagħha, fil-qasam tal-prevenzjoni, l-investigazzjoni, l-identifikazzjoni, u l-prosekuzzjoni ta' reati kriminali, fosthom it-terroriżmu;

               Filwaqt li jagħrfu li ċerti ftehimiet li diġà jeżistu bejn il-Partijiet li jikkonċernaw l-ipproċessar tal-informazzjoni personali jistabbilixxu li dawk il-ftehimiet jipprovdu livell adegwat ta' protezzjoni tad-dejta fil-kamp ta' applikazzjoni ta' dawk il-ftehimiet, il-Partijiet jaffermaw li dan il-Ftehim m'għandux jiġi mifhum li jibdel, jikkundizzjona, jew jidderoga b'xi mod ieħor minn dawk il-ftehimiet; jinnutaw, iżda, li l-obbligi stabbiliti bl-Artikolu 19 ta' dan il-Ftehim dwar ir-rimedju ġudizzjarju jkunu japplikaw fir-rigward ta' kull trasferiment li jaqa' fil-kamp ta' applikazzjoni ta' dan il-Ftehim, u li dan huwa mingħajr preġudizzju għal kwalunkwe rieżami jew modifika li jistgħu jsiru fil-futur ta' dawn il-ftehimiet skont it-termini tagħhom;

               Filwaqt li jirrikonoxxu t-tradizzjonijijet ta' rispett lejn il-privatezza individwali li ilhom jeżistu, kif rifless fil-Prinċipji dwar il-Privatezza u l-Protezzjoni tad-Dejta Personali għall-Finijiet tal-Infurzar tal-Liġi elaborati mill-Grupp ta' Kuntatt f'Livell Għoli UE-Stati Uniti dwar l-Iskambju ta' Informazzjoni u l-Protezzjoni tal-Privatezza u d-Dejta Personali, il-Karta tad-Drittijiet Fundamentali tal-Unjoni Ewropea u liġijiet applikabbli tal-UE, il-Kostituzzjoni tal-Istati Uniti u liġijiet applikabbli tal-Istati Uniti, u l-Prinċipji tal-Prassi Ġusta tal-Informazzjoni tal-Organizzazzjoni għall-Kooperazzjoni u l-Iżvilupp Ekonomiċi; u

               Filwaqt li jagħrfu l-prinċipji tal-proporzjonalità u n-neċessità, u r-rilevanza u raġonevolezza, kif implimentati mill-Partijiet fl-oqfsa legali rispettivi tagħhom;

               L-Istati Uniti tal-Amerka u l-Unjoni Ewropea FTIEHMU KIF ĠEJ:

               Artikolu 1: L-Għan tal-Ftehim

               1. L-għan ta' dan il-Ftehim huwa li jiżgura livell għoli ta' protezzjoni tal-informazzjoni personali u li jsaħħaħ il-kooperazzjoni bejn l-Istati Uniti u l-Unjoni Ewropea u l-Istati Membri tagħha, b'rabta mal-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali, fosthom it-terroriżmu.

               2. Għal dan il-għan, il-Ftehim jistabbilixxi l-qafas għall-protezzjoni tal-informazzjoni personali meta tiġi trasferita bejn l-Istati Uniti, minn naħa, u l-Unjoni Ewropea jew Stat Membru tagħha, min-naħa l-oħra.

               3. Dan il-Ftehim fih innifsu ma għandux ikun il-bażi ġuridika għal trasferimenti ta' informazzjoni personali.  Bażi ġuridika għal dawn it-trasferimenti tkun dejjem meħtieġa.

               Artikolu 2: Definizzjonijiet

               Għall-finijiet ta' dan il-Ftehim:

               1."Informazzjoni personali" tfisser informazzjoni marbuta ma' persuna fiżika identifikata jew identifikabbli.  Persuna identifikabbli hija persuna li tista' tiġi identifikata, direttament jew indirettament, permezz ta' referenza għal, b'mod partikolari, numru ta' identifikazzjoni jew fattur jew iktar li huma speċifiċi għall-identità fiżika, fiżjoloġika, mentali, ekonomika, kulturali jew soċjali tagħha.

               2."Ipproċessar ta' informazzjoni personali" tfisser kwalunkwe operazzjoni jew sett ta' operazzjonijiet li jinvolvu l-ġbir, iż-żamma, l-użu, l-organizzazzjoni jew l-istrutturar, l-iżvelar jew it-tixrid, jew id-disponiment ta' informazzjoni.

               3."Partijiet" tfisser l-Unjoni Ewropea u l-Istati Uniti tal-Amerka.

               4.“Stat Membru” tfisser Stat Membru tal-Unjoni Ewropea.

               5."Awtorità Kompetenti" tfisser, għall-Istati Uniti, awtorità tal-infurzar tal-liġi nazzjonali responsabbli għall-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali, fosthom it-terroriżmu, u, għall-Unjoni Ewropea, awtorità tal-Unjoni Ewropea, u awtorità ta' Stat Membru, responsabbli għall-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali, fosthom it-terroriżmu.

               Artikolu 3: Kamp ta' applikazzjoni

               1. Dan il-Ftehim japplika għall-informazzjoni personali trasferita bejn l-Awtoritajiet Kompetenti ta' Parti u l-Awtoritajiet Kompetenti tal-Parti l-oħra, jew inkella dik trasferita skont ftehim konkluż bejn l-Istati Uniti u l-Unjoni Ewropea jew l-Istati Membri tagħhom, għall-prevenzjoni, l-investigazzjoni, l-identifikazzjoni jew il-prosekuzzjoni ta' reati kriminali, fosthom it-terroriżmu.

               2. Dan il-Ftehim ma jaffettwax, u huwa mingħajr preġudizzju għal, trasferimenti jew forom oħra ta' kooperazzjoni bejn l-awtoritajiet tal-Istati Membri u l-Istati Uniti, għajr dawk li jissemmew fl-Artikolu 2(5), li huma responsabbli mis-salvagwardja tas-sigurtà nazzjonali.

               Artikolu 4:  In-Nondiskriminazzjoni

               Kull Parti għandha timxi mal-obbligi tagħha skont dan il-Ftehim għall-finijiet tal-protezzjoni tal-informazzjoni personali taċ-ċittadini tagħha u taċ-ċittadini tal-Parti l-oħra irrispettivament min-nazzjonalità tagħhom, u mingħajr diskriminazzjoni arbitrarja jew inġustifikabbli.

               Artikolu 5:  L-effett tal-Ftehim

               1. Dan il-Ftehim iżid ma', kif xieraq, iżda ma jiħux post, dispożizzjonijiet dwar il-protezzjoni tal-informazzjoni personali fi ftehimiet internazzjonali bejn il-Partijiet, jew l-Istati Uniti u l-Istati Membri li jindirizzaw kwistjonijiet fi ħdan il-kamp ta' applikazzjoni ta' dan il-Ftehim.

               2. Il-Partijiet għandhom jieħdu l-miżuri kollha neċessarji biex jimplimentaw dan il-Ftehim, fosthom, b'mod partikolari, l-obbligi rispettivi tagħhom rigward l-aċċess, ir-rettifikazzjoni u r-rimedju amministrattiv u ġuridiku għall-individwi li huma previsti hawn. Il-protezzjonijiet u r-rimedji stabbiliti f'dan il-Ftehim jibbenefikaw lill-individwi u l-entitajiet fil-manjiera implimentata fil-liġijiet domestiċi applikabbli ta' kull Parti. Għall-Istati Uniti, l-obbligi tagħha japplikaw b'manjiera konsistenti mal-prinċipji fundamentali tagħha tal-federaliżmu.

               3. Billi jingħata effett għall-paragrafu 2, l-ipproċessar tal-informazzjoni personali mill-Istati Uniti, jew l-Unjoni Ewropea u l-Istati Membri tagħha, fir-rigward ta' kwistjonijiet li jaqgħu fil-kamp ta' applikazzjoni ta' dan il-Ftehim, jiġi meqjus li jkun konformi mal-leġiżlazzjoni rispettiva tagħhom dwar il-protezzjoni tad-dejta li tirrestrinġi jew tikkundizzjona trasferimenti internazzjonali tal-informazzjoni personali, u ma tkun meħtieġa l-ebda awtorizzazzjoni ulterjuri skont tali leġiżlazzjoni.

               Artikolu 6: Limitazzjonijiet tal-Iskop u tal-Użu

               1. It-trasferiment ta' informazzjoni personali jkun għal għanijiet speċifiċi awtorizzati mill-bażi ġuridika għat-trasferiment kif stipulat fl-Artikolu 1.

               2. L-ipproċessar ulterjuri tal-informazzjoni personali minn Parti m'għandux ikun inkompatibbli mal-għanijiet li għalihom tkun ġiet trasferita. L-ipproċessar kompatibbli jinkludi l-ipproċessar skont it-termini ta' ftehimiet internazzjonali eżistenti u oqfsa internazzjonali miktuba għall-prevenzjoni, l-identifikazzjoni, l-investigazzjoni jew il-prosekuzzjoni ta' reati serji. Kull ipproċessar ta' informazzjoni personali ta' din ix-xorta minn awtoritajiet nazzjonali tal-infurzar tal-liġi, regolatorji jew amministrattivi għandu jirrispetta d-dispożizzjonijiet l-oħrajn ta' dan il-Ftehim.

               3. Dan l-Artikolu huwa mingħajr preġudizzju għall-abbiltà tal-Awtorità Kompetenti trasferenti li timponi kundizzjonijiet addizzjonali f'każ speċifiku sa fejn jippermettilha l-qafas legali applikabbli għat-trasferiment. Dawn il-kundizzjonijiet ma jinkludux kundizzjonijiet tal-protezzjoni tad-dejta ġeneriċi, jiġifieri kundizzjonijiet imposti li mhumiex relatati mal-fatti speċifiċi tal-każ.  Jekk l-informazzjoni hija soġġetta għal kundizzjonijiet, l-Awtorità Kompetenti riċeventi għandha timxi magħhom. L-Awtorità Kompetenti li tkun qed tipprovdi l-informazzjoni tista' wkoll titlob lir-riċevitur jagħti tagħrif dwar l-użu li jkun sar tal-informazzjoni ttrasferita.

               4. Meta l-Istati Uniti, minn naħa, u l-Unjoni Ewropea jew Stat Membru min-naħa l-oħra, jikkonkludu ftehim dwar it-trasferiment ta' informazzjoni personali għajr b'rabta ma' każijiet, investigazzjonijiet jew prosekuzzjonijiet speċifiċi, l-għanijiet speċifikati għala l-informazzjoni tkun qegħda tiġi trasferita u pproċessata għandhom jiġu ppreżentati ulterjorment f'dak il-ftehim.

               5. Il-Partijiet għandhom jiżguraw skont il-liġijiet rispettivi tagħhom li l-informazzjoni personali tiġi pproċessata b'mod li huwa direttament rilevanti, u mhux eċċessiv jew wiesa' żżejjed, b'rabta mal-għanijiet għall-ipproċessar.

               Artikolu 7:  Trasferiment ulterjuri

               1. Meta Awtorità Kompetenti ta' Parti tkun trasferiet informazzjoni personali marbuta ma' każ speċifiku lil Awtorità Kompetenti tal-Parti l-oħra, dik l-informazzjoni tista' tiġi trasferita lil Stat li ma jkunx marbut b'dan il-Ftehim jew lil korp internazzjonali biss meta jkun inkiseb il-kunsens minn qabel tal-Awtorità Kompetenti li oriġinarjament tkun bagħtet dik l-informazzjoni.

               2. Meta tkun qed tagħti l-kunsens tagħha għal trasferiment skont il-paragrafu 1, l-Awtorità Kompetenti li oriġinarjament tkun trasferiet l-informazzjoni għandha tqis kif xieraq il-fatturi kollha relevanti, fosthom kemm ikun serju r-reat, l-iskop li għalih id-dejta tkun qed tiġi trasferita inizjalment u jekk l-Istat li ma jkunx marbut b'dan il-Ftehim jew il-korp internazzjonali inkwistjoni jiżgurax livell xieraq ta' protezzjoni tal-informazzjoni personali. Din tista' tagħmel it-trasferiment soġġett għal ċerti kundizzjonijiet.

               3. Meta l-Istati Uniti, minn naħa, u l-Unjoni Ewropea jew Stat Membru min-naħa l-oħra, jikkonkludu ftehim dwar it-trasferiment ta' informazzjoni personali għajr b'rabta ma' każijiet, investigazzjonijiet jew prosekuzzjonijiet speċifiċi, it-trasferiment ulterjuri ta' informazzjoni personali jista' jsir biss jekk jiġu sodisfatti ċerti kundizzjonijiet stipulati fil-ftehim li jagħtu l-ġustifikazzjoni dovuta għat-trasferiment ulterjuri. Dan il-ftehim għandu wkoll jipprovdi għal mekkaniżmi ta' informazzjoni xierqa bejn l-Awtoritajiet Kompetenti.

               4. Ma hawn xejn f'dan l-Artikolu li għandu jiġi interpretat li jaffettwa xi rekwiżit, obbligu jew prattika skont liem huwa meħtieġ li jrid jinkiseb il-kunsens bil-quddiem tal-Awtorità Kompetenti li oriġinarjament tkun trasferiet l-informazzjoni qabel ma l-informazzjoni tiġi trasferita ulterjorjment lil Stat jew korp marbut b'dan il-Ftehim, sakemm il-livell ta' protezzjoni tad-dejta f'tali Stat jew korp ma jkunx il-bażi biex jiġi miċħud il-kunsens għal, jew jiġu imposti kundizzjonijiet fuq, tali trasferimenti.

               Artikolu 8: Manteniment tal-Kwalità u l-Integrità tal-Informazzjoni

               Il-Partijiet għandhom jieħdu passi raġonevoli biex jiżguraw li l-informazzjoni personali tiġi miżmuma bl-akkuratezza, rilevanza, aġġornatezza u kompletezza kif ikun meħtieġ u xieraq għall-ipproċessar leġittimu tal-informazzjoni.  Għal dan l-għan, l-Awtoritajiet Kompetenti għandhom ikollhom proċeduri fis-seħħ li l-għan tagħhom ikun li jiżguraw il-kwalità u l-integrità tal-informazzjoni personali, fosthom dawn li ġejjin:

                  (a)  il-miżuri msemmija fl-Artikolu 17;

               (b) meta l-Awtorità Kompetenti trasferenti ssir konxja b'xi dubji sinifikanti fir-rigward tar-rilevanza, l-aġġornatezza, il-kompletezza jew l-akkuratezza ta' tali informazzjoni personali jew ta' valutazzjoni li tkun trasferiet, din għandha, meta jkun fattibbli, tavża lill-Awtorità Kompetenti riċeventi dwar dan;

               (c) meta l-Awtorità Kompetenti riċeventi ssir konxja b'xi dubji sinifikanti fir-rigward tar-rilevanza, l-aġġornatezza, il-kompletezza jew l-akkuratezza tal-informazzjoni personali rċevuta minn awtorità tal-gvern, jew ta' valutazzjoni li tkun saret mill-Awtorità Kompetenti trasferenti tal-akkuratezza tal-informazzjoni jew l-affidabbiltà ta' sors, din għandha, fejn fattibbli, tavża lill-Awtorità Kompetenti trasferenti b'dan.

               Artikolu 9: Sigurtà tal-informazzjoni

               Il-Partijiet għandhom jiżguraw li jkollhom fis-seħħ arranġamenti tekniċi, ta' sigurtà u organizzazzjonali xierqa għall-protezzjoni tal-informazzjoni kontra dan kollu li ġej:

                  (a) il-qerda aċċidentali jew illeġittima;

                  (b) telf aċċidentali; u

                  (c) id-divulgazzjoni, alterazzjoni, aċċess, jew ipproċessar ieħor mingħajr awtorizzazzjoni.

               Tali arranġamenti għandhom jinkludu salvagwardji xierqa rigward l-awtorizzazzjoni meħtieġa biex tiġi aċċessata l-informazzjoni personali.

               Artikolu 10: Notifika ta' inċident tas-sigurtà tal-informazzjoni

               1. Meta ssir taf b'inċident li jinvolvi t-telf jew il-qerda aċċidentali, jew l-aċċess, divulgazzjoni, jew alterazzjoni mingħajr awtorizzazzjoni ta' informazzjoni personali, li fih ikun hemm riskju sinifikanti ta' ħsara, l-Awtorità Kompetenti riċeventi għandha minnufih tivvaluta l-probabbiltà u l-iskala ta' ħsara lil individwi u lill-integrità tal-programm tal-Awtorità Kompetenti trasferenti, u minnufih tieħu azzjoni xierqa biex timmitiga kwalunkwe ħsara ta' din ix-xorta.

               2. L-azzjoni biex il-ħsara tiġi mmitigata għandha tinkludi notifika lill-Awtorità Kompetenti trasferenti.  Madankollu, in-notifika tista':

                  a) tinkludi restrizzjonijiet xierqa fir-rigward tat-trażmissjoni ulterjuri tan-notifika;

                  b) issir iktar tard jew ma ssirx, jekk tali notifika tista' tipperikola s-sigurtà nazzjonali;

                  c) issir iktar tard meta tali notifika tista' tipperikola operazzjonijiet tas-sigurtà pubblika.

               3. L-azzjoni biex tiġi mitigata l-ħsara tista' tinkludi wkoll notifika lill-individwu, meta jkun xieraq skont iċ-ċirkostanzi tal-inċident, sakemm tali notifikazzjoni ma tipperikolax:

                  a) is-sigurtà pubblika jew nazzjonali;

                  b) inkjesti, investigazzjonijiet jew proċedimenti uffiċjali;

                  c) il-prevenzjoni, l-identifikazzjoni, l-investigazzjoni, jew il-prosekuzzjoni ta' reati kriminali;

                  d) id-drittijiet u l-libertajiet ta' ħaddieħor, b'mod partikolari l-protezzjoni tal-vittmi u x-xhud.

               4. L-Awtoritajiet Kompetenti involuti fit-trasferiment tal-informazzjoni jistgħu jikkonsultaw flimkien rigward l-inċident u r-rispons għalih.

               Artikolu 11: Żamma tar-Rekords

               1. Il-Partijiet għandhom ikollhom fis-seħħ metodi effettivi biex juru l-leġittimità tal-ipproċessar tal-informazzjoni, li jistgħu jinkludu l-użu ta' logs, kif ukoll forom oħrajn ta' rekords.

               2. L-Awtoritajiet Kompetenti jistgħu jużaw tali logs jew rekords biex iżommu l-operazzjonijiet ordinati tal-bażijiet tad-dejta jew fajls konċernati, biex jiżguraw l-integrità u s-sigurtà tad-dejta, u fejn meħtieġ biex isegwu proċeduri ta' backup.

               Artikolu 12: Perjodu taż-Żamma

               1. Il-Partijiet għandhom jipprovdu fl-oqfsa legali applikabbli tagħhom perjodi taż-żamma speċifiċi għal rekords li jkun fihom informazzjoni personali, li l-iskop tagħhom ikun li jiġi żgurat li l-informazzjoni personali ma tinżammx iktar milli jkun hemm bżonn u jkun xieraq.  Dawn il-perjodi ta' retenzjoni għandhom iqisu l-għanijiet tal-ipproċessar, in-natura tad-dejta u l-awtorità li tkun qiegħda tipproċessaha, l-impatt fuq id-drittijiet u l-interessi relevanti tal-persuni affettwati, u kunsiderazzjonijiet legali oħrajn.

               2. Meta l-Istati Uniti, minn naħa, u l-Unjoni Ewropea jew Stat Membru min-naħa l-oħra, jikkonkludu ftehim dwar it-trasferiment ta' informazzjoni personali għajr b'rabta ma' każijiet, investigazzjonijiet jew prosekuzzjonijiet speċifiċi, tali ftehim jinkludi dispożizzjoni speċifika li jkun sar qbil reċiproku dwarha rigward il-perjodi taż-żamma.

               3. Il-Partijiet għandhom jipprevedu proċeduri għar-rieżami perjodiku tal-perjodu taż-żamma bl-għan li jiġi determinat jekk ċirkustanzi li jkunu nbidlu jkunux jeħtieġu modifika ulterjuri tal-perjodu applikabbli.

               4. Il-Partijiet għandhom jippubblikaw dawn il-perjodi taż-żamma jew jagħmluhom disponibbli għall-pubbliku b'mod ieħor.

               Artikolu 13: Kategoriji Speċjali ta' Informazzjoni Personali

               1. L-ipproċessar ta' informazzjoni li tikxef l-oriġini razzjali jew etnika, fehmiet politiċi jew twemmin reliġjuż jew ieħor, sħubija fi trejdjunjin, jew informazzjoni personali li tikkonċerna s-saħħa jew il-ħajja sesswali għandha ssir biss taħt salvagwardji xierqa b'konformità mal-liġi. Salvagwardji xierqa ta' dan it-tip jistgħu jinkludu: ir-restrizzjoni tal-għanijiet li għalihom l-informazzjoni tista' tiġi pproċessata, bħal li jiġi permess li l-ipproċessar isir biss fuq bażi ta' każ b'każ; is-satar, it-tħassir jew l-ibblokkjar tal-informazzjoni wara li jkun ġie effettwat l-għan li għalih tkun ġiet ipproċessata; ir-restrizzjoni tal-persunal li jkun imħolli jaċċessa l-informazzjoni; il-ħtieġa ta' tħarriġ speċjalizzat għall-persunal li jaċċessa l-informazzjoni; il-ħtieġa ta' approvazzjoni superviżorja biex l-informazzjoni tiġi aċċessata; jew miżuri protettivi oħrajn. Dawn is-salvagwardji għandhom iqisu kif xieraq in-natura tal-informazzjoni, is-sensittivitajiet partikolari tal-informazzjoni, u l-għan li għalih l-informazzjoni tiġi pproċessata.

               2. Meta l-Istati Uniti, minn naħa waħda, u l-Unjoni Ewropea jew Stat Membru fuq in-naħa l-oħra, jikkonkludu ftehim dwar it-trasferiment tal-informazzjoni personali għajr b'rabta ma' każijiet, investigazzjonijiet jew prosekuzzjonijiet speċifiċi, tali ftehim għandu jispeċifika ulterjorment l-istandards u l-kundizzjonijiet taħt liem tali informazzjoni tista' tiġi pproċessata, filwaqt li jitqiesu kif xieraq in-natura tal-informazzjoni u l-għan li għalih tista' tintuża.

               Artikolu 14: Obbligu ta' Rendikont

               1. Il-Partijiet għandhom ikollhom stabbiliti miżuri biex iġibu 'l quddiem l-obbligu ta' rendikont għall-ipproċessar tal-informazzjoni fi ħdan il-kamp ta' applikazzjoni ta' dan il-Ftehim mill-Awtoritajiet Kompetenti tagħhom, u kull awtorità oħra tagħhom li lilha tkun ġiet trasferita l-informazzjoni personali.  Tali miżuri jinkludu notifika tas-salvagwardji applikabbli għat-trasferimenti tal-informazzjoni personali taħt dan il-Ftehim, u tal-kundizzjonijiet li setgħu ġew imposti mill-Awtorità Kompetenti trasferenti skont l-Artikolu 6(3). Imġiba ħażina serja għandha tiġi indirizzata permezz ta' sanzjonijiet  kriminali, ċivili jew amministrattivi xierqa u disswadenti.

               2. Il-miżuri stipulati fil-paragrafu 1 jinkludu, kif xieraq, id-diskontinwazzjoni tat-trasferiment ta' informazzjoni personali lil awtoritajiet ta' entitajiet territorjali kostitwenti tal-Partijiet li mhumiex koperti b'dan il-Ftehim li ma pproteġewx l-informazzjoni personali b'mod effettiv, b'kont meħud tal-għan ta' dan il-Ftehim, u b'mod partikolari l-limitazzjonijiet tal-għan u l-użu u d-dispożizzjonijiet dwar it-trasferiment ulterjuri ta' dan il-Ftehim.

               3. Fil-każ li jkun hemm allegazzjonijiet li l-implimentazzjoni ta' dan l-Artiklu ma saritx sew, Parti tista' titlob lill-Parti l-oħra biex tipprovdi l-informazzjoni relevanti, inkluż, fejn xieraq, rigward il-miżuri meħuda skont dan l-Artikolu.

               Artikolu 15: Deċiżjonijiet Awtomatizzati

               Deċiżjonijiet li joħolqu azzjonijiet avversi sinifikanti fir-rigward tal-interessi relevanti tal-individwu ma jistgħux ikunu bbażati biss fuq l-ipproċessar awtomatiku tal-informazzjoni personali mingħajr involviment uman, sakemm dan ma jkunx awtorizzat bil-liġi domestika, u b'salvagwardji xierqa li jinkludu l-possibiltà li jista' jkun hemm intervent uman.

               Artikolu 16: Aċċess

               1. Il-Partijiet għandhom jiżguraw li kull individwu jkun intitolat li jfittex li jkollu aċċess għall-informazzjoni tiegħu u, soġġett għar-restrizzjonijiet elenkati fil-paragrafu 2, jiksbu.  Tali aċċess għandu jiġi mfittex u miksub minn Awtorità Kompetenti f'konformità mal-qafas legali applikabbli tal-Istat li fih ikun qed jiġi mfittex ir-rimedju.

               2. Il-ksib ta' din l-informazzjoni f'każ partikolari jista' jkun soġġett għal restrizzjonijiet partikolari pprovduti mil-liġi domestika, meta wieħed iqis l-interessi leġittimi tal-individwu kkonċernat, sabiex:

                  a) jiġu mħarsa d-drittijiet u l-libertajiet ta' persuni oħrajn, inkluża l-privatezza tagħhom;

                  b) jiġu salvagwardjati s-sigurtà pubblika u nazzjonali;

                  c) tiġi protetta informazzjoni sensittiva tal-infurzar tal-liġi;

                  d) ikun evitat li jiġu mfixkla inkjesti, investigazzjonijiet jew proċedimenti uffiċjali jew legali;

               d) ikun evitat preġudizzju għall-prevenzjoni, l-identifikazzjoni, l-investigazzjoni u l-prosekuzzjoni ta’ reati kriminali jew għall-eżekuzzjoni ta’ pieni kriminali;

               f) jiġu mħarsa b'mod ieħor interessi li l-leġiżlazzjoni tipprevedi rigward il-libertà tal-informazzjoni u l-aċċess pubbliku għad-dokumenti.

               3. Spejjeż eċċessivi m'għandhomx jiġu imposti fuq l-individwu bħala kundizzjoni biex jaċċessa l-informazzjoni personali tiegħu.

               4. Individwu huwa intitolat li jawtorizza, jekk il-liġi domestika applikabbli tippermetti, lil awtorità ta' sorveljanza jew rappreżentant ieħor jitlob l-aċċess f'ismu.

               5. Jekk l-aċċess jiġi miċħud jew ristrett, l-Awtorità Kompetenti rikjesta, mingħajr dewmien żejjed, tagħti lill-individwu jew lir-rappreżentant debitament awtorizzat tiegħu kif stipulat fil-paragrafu 4, ir-raġunijiet għaċ-ċaħda jew ir-restrizzjoni tal-aċċess.

               Artikolu 17: Rettifika

               1. Il-Partijiet għandhom jiżguraw li kull individwu jkun intitulat li jfittex korrezzjoni jew rettifika tal-informazzjoni personali tiegħu li jasserixxi li hija impreċiża jew li tkun ma tkunx ġiet ipproċessata tajjeb. Il-korrezzjoni jew ir-rettifika tista' tinkludi supplementazzjoni, tħassira, imblukkar jew miżuri jew metodi oħrajn biex jiġu indirizzati impreċiżjonijiet jew proċessar li ma sarx tajjeb.  Tali korrezzjoni jew rettifika għandha tiġi mfittxa u miksuba minn Awtorità Kompetenti f'konformità mal-qafas legali applikabbli tal-Istat li fih ikun qed jiġi mfittex ir-rimedju.

               2. Meta l-Awtorità Kompetenti riċeventi tikkonkludi, wara:

                  a) talba skont il-paragrafu 1;

                  b) notifika mill-fornitur; jew

                  c) l-investigazzjonijiet jew l-inkjesti tagħha;

               li informazzjoni li tkun irċeviet taħt dan il-Ftehim tkun impreċiża jew ma ġietx ipproċessata tajjeb, għandha tieħu miżuri ta' supplementazzjoni, tħassir, imblukkar jew metodi oħrajn ta' korrezzjoni jew rettifika, kif xieraq.

               3. Individwu huwa intitolat li jawtorizza, jekk il-liġi domestika applikabbli tippermetti, lil awtorità ta' sorveljanza jew rappreżentant ieħor ifittex li ssir korrezzjoni jew rettifika f'ismu.

               4. Jekk il-korrezzjoni jew ir-rettifika tiġi miċħuda jew ristretta, l-Awtorità Kompetenti rikjesta, mingħajr dewmien żejjed, tagħti lill-individwu jew lir-rappreżentant debitament awtorizzat tiegħu kif stipulat fil-paragrafu 3, risposta li tkun tinkludi l-bażi għaċ-ċaħda jew ir-restrizzjoni tal-korrezzjoni jew rettifika.

               Artikolu 18: Rimedju Amministrattiv

               1. Il-Partijiet għandhom jiżguraw li kwalunkwe individwu jkun intitolat ifittex rimedju amministrattiv meta jaħseb li t-talba tiegħu għall-aċċess skont l-Artikolu 16 jew ir-rettifika ta' informazzjoni impreċiża jew ipproċessar li ma sarx tajjeb skont l-Artikolu 17 tkun ġiet miċħuda b'mod li mhux xieraq.  Tali rimedju għandu jiġi mfittex u miksub minn Awtorità Kompetenti f'konformità mal-qafas legali applikabbli tal-Istat li fih ikun qed jiġi mfittex ir-rimedju.

               2. Individwu huwa intitolat li jawtorizza, jekk il-liġi domestika applikabbli tippermetti, lil awtorità ta' sorveljanza jew rappreżentant ieħor ifittex rimedju amministrattiv f'ismu.

               3. L-Awtorità Kompetenti li mingħandha jiġi mfittex ir-rimedju għandha tagħmel l-inkjesti u l-verifiki xierqa u mingħajr dewmien żejjed u għandha twieġeb bil-miktub, inkluż permezz ta' mezzi elettroniċi, bir-riżultat, inkluża l-azzjoni ameljorattiva jew korrettiva meħuda, fejn applikabbli.  L-avviż formali tal-proċedura biex jiġi mifittex kwalunkwe rimedju amministrattiv ulterjuri għandu jkun kif previst fl-Artikolu 20.

               Artikolu 19: Rimedju Ġudizzjarju

                1. Il-Partijiet għandhom jipprovdu fl-oqfsa legali applikabbli tagħhom li, soġġett għal kwalunkwe rekwiżiti li l-ewwel għandu jiġi eżawrit ir-rimedju amministrattiv, kull ċittadin ta' Parti huwa intitolat li jfittex stħarriġ ġudizzjarju fir-rigward ta':

               a) ċaħda min-naħa ta' Awtorità Kompetenti għall- aċċess għal rekords li jkun fihom informazzjoni personali tiegħu;

               b) ċaħda min-naħa ta' Awtorità Kompetenti biex issir emenda tar-rekords li jkun fihom informazzjoni personali tiegħu; u

               c) id-divulgazzjoni illeġittima ta' tali informazzjoni li tkun saret volontarjament jew intenzjonalment, li għandha tinkludi l-possibiltà ta' kumpens għad-danni.

               2. Tali stħarriġ ġudizzjarju għandu jiġi mfittex u miksub b'konformità mal-qafas legali applikabbli tal-Istat li fih ikun qed jiġi mfittex ir-rimedju.

               3. Il-Paragrafi 1 u 2 huma mingħajr preġudizzju għal kwalunkwe stħarriġ ġudizzjarju ieħor disponibbli fir-rigward tal-ipproċessar tal-informazzjoni personali ta' individwu skont il-liġi tal-Istat li fih ikun qed jintalab rimedju.

               4. Fil-każ li jkun hemm sospensjoni jew terminazzjoni tal-Ftehim, l-Artikoli 26(2) jew 29(3) ma joħolqux bażi għal rimedju ġudizzjarju li ma jkunx għadu disponibbli taħt il-liġi tal-Parti kkonċernata.

               Artikolu 20: Trasparenza

               1. Il-Partijiet għandhom javżaw lil indivdwu rigward l-informazzjoni personali tiegħu, liem avviż jista' jsir mill-Awtoritajiet Kompetenti permezz tal-pubblikazzjoni ta' avviżi ġenerali jew permezz ta' avviż formali, f'forma u fi żmien previsti mil-liġi applikabbli lill-awtorità li tkun qed tagħmel l-avviż, fir-rigward ta':

                     (a) l-għanijiet tal-ipproċessar ta' tali informazzjoni minn dik l-awtorità;

                    (b) l-għanijiet li għalihom l-informazzjoni tista' tiġi kondiviża ma' awtoritajiet oħrajn;

                    (c) liġijiet jew regoli li taħthom isir tali pproċessar;

                    (d) partijiet terzi li lilhom tiġi divulgata tali informazzjoni; u

                    (e) aċċess, korrezzjoni jew rettifika, u rimedju disponibbli.

               2. Tali rekwiżit għal avviż huwa soġġett għar-restrizzjonijiet raġonevoli skont il-liġi domestika fir-rigward tal-materji stipulati fl-Artikolu 16(2) minn (a) sa (f).

               Artikolu 21: Sorveljanza Effettiva

               1. Il-Partijiet għandhom ikollhom stabbilita awtorità pubblika ta' sorveljanza waħda jew iktar li:

               (a) teżerċita funzjonijiet u setgħat ta' sorveljanza independenti, inkluż l-istħarriġ, l-investigazzjoni u l-intervenzjoni, fejn xieraq, u fuq l-inizjattiva tagħha;

               (b) ikollha s-setgħa li taċċetta u li tieħu azzjoni dwar ilmenti li jkunu saru minn individwi b'rabta mal-miżuri li jimplimentaw dan il-Ftehim; u

               (c) ikollhom is-setgħa li jirreferu ksur tal-liġi marbut ma’ dan il-Ftehim għall-prosekuzzjoni jew azzjoni dixxiplinarja, meta jkun xieraq.

               2. L-Unjoni Ewropea għandha tipprovdi għas-sorveljanza skont dan l-Artikolu permezz tal-awtoritajiet għall-protezzjoni tad-dejta tagħha u tal-Istati Membri.

               3. L-Istati Uniti għandhom jipprovdu għas-sorveljanza skont dan l-Artikolu kumulattivament permezz ta' iktar minn awtorità waħda, li jistgħu jinkludu, fost l-oħrajn, spetturi ġenerali, kapi uffiċjali tal-privatezza, uffiċċji tar-responsabbiltà tal-gvern, bordijiet ta' sorveljanza tal-privatezza u l-libertajiet ċivili, u korpijiet ta' sorveljanza tal-privatezza jew il-libertajiet ċivili eżekuttivi u leġislattivi applikabbli oħrajn.

               Artikolu 22: Kooperazzjoni bejn l-awtoritajiet ta' sorveljanza

               1. Il-konsultazzjonijiet bejn l-awtoritajiet li jwettqu s-sorveljanza skont l-Artikolu 21 għandhom iseħħu kif xieraq fir-rispett tal-qadi tal-funzjonijiet marbutin ma' dan il-ftehim, bil-ħsieb li tiġi żgurata l-implimentazzjoni effettiva tad-dispożizzjonijiet tal-Artikoli 16, 17, u 18.

               2. Il-Partijiet għandhom jistabbilixxu punti ta' kuntatt nazzjonali li se jassistu fl-identifikazzjoni tal-awtorità ta' sorveljanza li jkollha tiġi indirizzata f'każ partikolari.

               Artikolu 23: Reviżjoni Konġunta

               1. Il-Partijiet għandhom iwettqu reviżjonijiet konġunti tal-politiki u l-proċeduri li jimplimentaw dan il-Ftehim u tal-effettività tagħhom.  Fir-reviżjonijiet konġunti għandha tingħata attenzjoni partikolari għall-implimentazzjoni effettiva tal-protezzjonijiet skont l-Artikolu 14 dwar l-obbligu ta' rendikont, l-Artikolu 16 dwar l-aċċess, l-Artikolu 17 dwar ir-rettifika, l-Artikolu 18 dwar ir-rimedju amministrattiv, u l-Artikolu 19 dwar ir-rimedju ġudizzjarju.

               2. L-ewwel reviżjoni konġunta għandha ssir mhux iktar tard minn tliet snin mid-data tad-dħul fis-seħħ ta' dan il-Ftehim, u wara ssir fuq bażi regolari.  Il-Partijiet għandhom flimkien jiddeterminaw minn qabel il-modalitajiet u t-termini ta' dan u għandhom jikkomunikaw 'il xulxin il-kompożizzjoni tad-delegazzjonijiet rispettivi tagħhom, li jinkludu rappreżentanti tal-awtoritajiet pubbliċi ta' sorveljanza msemmija fl-Artikolu 21 dwar is-sorveljanza effettiva, u ta' awtoritajiet tal-infurzar tal-liġi u l-ġustizzja.  Is-sejbiet tar-reviżjoni konġunta jkunu disponibbli għall-pubbliku.

               3. Meta l-Partijiet jew l-Istati Uniti u Stat Membru ikunu kkonkludew ftehim ieħor li s-suġġett tiegħu jkun ukoll fil-kamp ta' applikazzjoni ta' dan il-Ftehim, li jipprovdi għal reviżjonijiet konġunti, dawn ir-reviżjonijiet konġunti ma jiġux idduplikati u, sa fejn ikun relevanti, is-sejbiet tagħhom jiffurmaw parti mis-sejbiet tar-reviżjoni konġunta ta' dan il-Ftehim.

               Artikolu 24: Notifiki

               1. L-Istati Uniti għandhom jinnotifikaw lill-Unjoni Ewropea dwar kull deżinjazzjoni li ssir mill-awtoritajiet tal-Istati Uniti b'rabta mal-Artikolu 19, u kull modifika għaliha.

               2. Il-Partijiet għandhom jagħmlu sforzi raġonevoli biex jinnotifikaw lil xulxin rigward il-mogħdija ta' liġi ta' kull liġi jew l-adozzjoni ta' regolamenti li jaffettwaw materjalment l-implimentazzjoni ta' dan il-Ftehim, fejn dan ikun fattibbli, qabel ma jsiru effettivi.

               Artikolu 25:   Konsultazzjoni

               Kull tilwima li tinbet mill-interpretazzjoni jew l-applikazzjoni ta' dan il-Ftehim għandha tagħti bidu għal konsultazzjonijiet bejn il-Partijiet bil-ħsieb li tinstab soluzzjoni reċiprokament aċċettabbli.

               Artikolu 26:  Sospensjoni

               1. Fil-każ li jkun hemm ksur materjali ta' dan il-Ftehim, kwalunkwe Parti tista' tissospendi dan il-Ftehim kollu kemm hu jew parzjalment permezz ta' notifika bil-miktub lill-Parti l-oħra permezz ta' mezzi diplomatiċi.  Tali notifika bil-miktub ma għandhiex issir qabel ma l-Partijiet ikunu ħadu sehem f'perjodu raġonevoli ta' konsultazzjoni mingħajr ma tkun instabet soluzzjoni, u s-sospensjoni ssir effettiva għoxrin jum mid-data tal-wasla ta' tali notifika. Tali sospensjoni tista' titneħħa mill-Parti li tkun għamlet is-sospensjoni permezz ta' notifika bil-miktub lill-Parti l-oħra. Is-sospensjoni titneħħa immedjatament malli tasal tali notifika.

               2. Minkejja kwalunkwe sospensjoni ta' dan il-Ftehim, id-dejta personali li taqa' fil-kamp ta' applikazzjoni ta' dan il-Ftehim u li tkun ġiet trasferita qabel is-sospensjoni tiegħu tkompli tiġi pproċessata b'konformità ma' dan il-Ftehim.

               Artikolu 27:  Applikazzjoni territorjali

                        1. Dan il-Ftehim japplika biss għad-Danimarka, ir-Renju Unit, jew l-Irlanda, jekk il-Kummissjoni Ewropea tinnotifika lill-Istati Uniti bil-miktub li d-Danimarka, ir-Renju Unit jew l-Irlanda jkunu għażlu li dan il-Ftehim japplika għall-Istat tagħhom.

                        2. Jekk il-Kummissjoni Ewropea tinnotifika lill-Istati Uniti qabel id-dħul fis-seħħ ta’ dan il-Ftehim li dan se japplika għad-Danimarka, ir-Renju Unit, jew l-Irlanda, dan il-Ftehim japplika għal dawk l-Istati mid-data tad-dħul fis-seħħ ta' dan il-Ftehim.

                        3. Jekk il-Kummissjoni Ewropea tinnotifika lill-Istati Uniti wara d-dħul fis-seħħ tal-Ftehim li dan se japplika għad-Danimarka, għar-Renju Unit, jew għall-Irlanda, dan il-Ftehim japplika għal tali Stat fl-ewwel ġurnata tax-xahar wara li tkun waslet n-notifika mill-Istati Uniti.

               Artikolu 28:  Tul taż-żmien tal-Ftehim

               Dan il-Ftehim huwa konkluż għal tul taż-żmien mingħajr limitu.

               Artikolu 29: Dħul fis-seħħ u Terminazzjoni

               1. Dan il-Ftehim jidħol fis-seħħ fl-ewwel jum tax-xahar wara d-data li fiha l-Partijiet ikunu skambjaw in-notifiki li jindikaw illi jkunu temmew il-proċeduri interni tagħhom għad-dħul fis-seħħ.

               2. Kull Parti tista’ tittermina dan il-Ftehim permezz ta' notifika bil-miktub lill-Parti l-oħra permezz ta' mezzi diplomatiċi.  Tali terminazzjoni tidħol fis-seħħ tletin jum mid-data tal-wasla ta’ tali notifika.

               3. Minkejja kwalunkwe terminazzjoni ta' dan il-Ftehim, informazzjoni personali li taqa' fil-kamp ta' applikazzjoni ta' dan il-Ftehim u li tkun ġiet trasferita qabel it-terminazzjoni tiegħu tkompli tiġi pproċessata b'konformità ma' dan il-Ftehim.

               B'XHIEDA TA' DAN il-plenipotenzjarji sottoskritti iffirmaw dan il-Ftehim.

               Magħmul fi __ illum il-___jum ta' _______ 201_, f'żewġ kopji oriġinali, bil-lingwa Ingliża. Skont l-liġi tal-UE, dan il-Ftehim għandu jinkiteb ukoll mill-UE fil-lingwa Bulgara, Kroata, Ċeka, Daniża, Olandiża, Estonjana, Finlandiża, Franċiża, Ġermaniża, Griega, Ungeriża, Taljana, Irlandiża, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża. Dawn il-verżjonijiet lingwistiċi addizzjonali jistgħu jiġu awtentikati permezz ta' skambju ta' noti diplomatiċi bejn l-Istati Uniti u l-Unjoni Ewropea. F’każ li jkun hemm diverġenza bejn il-verżjonijiet lingwistiċi awtentiċi, tipprevali l-lingwa Ingliża.